title: Pemfigoidi

text: Bulloosissa eli niin sanotussa tavallisessa pemfigoidissa syntyy suurehkoja rakkuloita erityisesti raajoihin ja vartalolle. Tätä edeltävät kutina ja ihon läiskiintyminen. Bulloosia pemfigoidia esiintyy normaalisti vain yli 60-vuotiailla.


title: Pemfigoidi

text: Limakalvopemfigoidissa muodostuu rakkuloita suun, nenän ja sukuelinten limakalvoille, joskus myös silmiin. Silmissä sidekalvon epiteelisolut keratinoituvat ja silmät kuivuvat. Seurauksena on sarveiskalvon sameneminen ja näkökyvyn heikkeneminen, pahimmassa tapauksessa sokeus.


title: Pemfigoidi

text: Raskauspemfigoidi on ulkoisesti tavallisen pemfigoidin kaltainen. Siinä rakkuloita syntyy raskauden loppupuolella tai heti sen jälkeen. Tämäkin tyyppi alkaa oireilla kutinalla. Joissakin tapauksissa rakkuloiden sijasta muodostuu vain läiskittäistä punoitusta. Raskauspemfigoidi uusiutuu usein myöhemmilläkin raskauskerroilla.


title: Pemfigoidi

text: Pemfigoidin neljäs tyyppi on ulkoisesti enemmän kyhmykutinan kuin muiden pemfigoidien kaltainen, jopa niin paljon, että tauteja on mahdotonta erottaa toisistaan ilman laboratoriotutkimuksia. Joskus taudit myös esiintyvät toisiinsa liittyneinä; tällöin kyhmykutina on aiheutunut pemfigoidista.


title: Pemfigoidi

text: Pemfigoidit diagnosoidaan näytepalalla, joka otetaan rakkulasta. Varmistusnäyte otetaan muualta ihosta, sillä jos on kyse pemfigoidista, vasta-aineita esiintyy ehjässäkin ihossa.


title: Pemfigoidi

text: Tavallisimmat hoidot ovat steroidit ja paikallisesti kompressit. Tutkimuksissa on todettu apua tetrasykliinin ja nikotiiniamidin (B3-vitamiini) yhdistelmähoidosta. Ehkäisyä ei ole toistaiseksi tiedossa. Ainoa toimiva ”ehkäisy” on raskauspemfigoidin kohdalla pidättäytyminen uusista raskauksista.


title: PDP

text: PDP tarkoittaa ainakin seuraavia asioita:


title: Die Welle

text: Die Welle on vuonna 2008 ensi-iltansa saanut saksalainen draamaelokuva. Elokuva perustuu yhdysvaltalaisessa koulussa vuonna 1967 tehtyyn kokeiluun, The Third Waveen. Elokuvan on ohjannut Dennis Gansel ja sen pääosissa ovat Jürgen Vogel, Max Riemelt, Jennifer Ulrich, Jacob Matschenz ja Frederick Lau. Elokuva julkaistiin Suomessa ainoastaan kahden DVD:n erikoisjulkaisuna maaliskuussa 2009.


title: Boy A

text: Boy A on John Crowleyn ohjaama draamaelokuva vuodelta 2007. Elokuva on Jonathan Trigellin samannimisen romaanin elokuvasovitus, ja se sisältää samankaltaisuuksia James Bulgerin tapauksen kanssa. Elokuvan pääosissa ovat Andrew Garfield, Peter Mullan ja Katie Lyons. Garfield sai roolisuorituksestaan British Academy Television Awardsin parhaan näyttelijän palkinnon.


title: Boy A

text: "Boy A" kertoo 24-vuotiaasta miehestä, joka on viettänyt suurimman osan elämästään vankilassa toisen lapsen murhaamisesta. Pitkän vankilatuomion jälkeen hän yrittää aloittaa uutta elämää uuden identiteetin turvin.


title: Moisés Hurtado

text: Moisés Hurtado Pérez (s. 20. helmikuuta 1981 Sabadell, Espanja) on espanjalainen jalkapalloilija. Hän edustaa espanjalaista Granadaa ja on pelipaikaltaan puolustava keskikenttäpelaaja.


title: Moisés Hurtado

text: Hurtado on Espanyolin junioriakatemian kasvatti. Edustusjoukkueessa hän teki ensiesiintymisensä kaudella 2001–2002, mutta pelasi kuitenkin suurimman osan kaudesta reservijoukkueessa.


title: Moisés Hurtado

text: Pelattuaan kauden 2004–2005 lainalla Eibarissa, Hurtado palasi takaisin Espanyoliin. Hänestä tuli tärkeä osa barcelonalaisjoukkueen keskikenttää. Ensimmäisen pääsarjamaalinsa hän teki kaudella 2006–2007 kotiottelussa Celta Vigoa vastaan. Hurtado pelasi myös Sevillaa vastaan käydyssä vuoden 2007 UEFA Cupin finaalissa Hampden Parkilla. Hän kuitenkin joutui jättämään kentän 67. peliminuutilla saatuaan toisen varoituksensa.


title: Rocco ja hänen veljensä

text: Rocco ja hänen veljensä on Luchino Viscontin ohjaama mustavalkoinen draamaelokuva vuodelta 1960. Elokuva kertoo suurperheen murtumisesta, sen muutettua köyhästä Etelä-Italiasta työn perässä Pohjois-Italian suurimpaan teollisuuskaupunkiin Milanoon. Nimihenkilö on Alain Delonin esittämä keskimmäinen viidestä pojasta. Tarina perustuu osin Giovanni Testorin novelliin "Cosa fai, Sinatra".


title: Rocco ja hänen veljensä

text: Vuonna 1979 kolmekymmentä suomalaista elokuva-arvostelijaa ja -asiantuntijaa teki kukin luettelon kaikkien aikojen sadasta merkittävimmästä elokuvasta, ja "Rocco" oli mukana heistä yhdeksän listalla. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Rocco ja hänen veljensä

text: Aviomiehensä kuoleman jälkeen Rosaria Parondi (Katina Paxinou) päättää muuttaa perheensä kokonaisuudessaan Milanoon, jossa vanhin poika Vincenzo jo asuu. Saapuessaan kaupunkiin äiti ja veljet tapaavat Vincenzon juhlimasta kihlajaisiaan samalta seudulta kotoisin olevan Ginettan (Claudia Cardinale) kanssa. Alkuvaikeuksista selvittyään Rocco löytää töitä pesulasta ja Ciro opiskelun ohessa Alfa Romeo -tehtaasta. Simone (Renato Salvatori) päättää panostaa nyrkkeilyyn.


title: Rocco ja hänen veljensä

text: Draaman keskiöön nousevat pian sosiaaliset ristiriidat, veljesten väliset jännitteet sekä modernin suurkaupungin monimutkainen – ja usein karu – todellisuus. Näennäistä glamouria edustaa Simonelle pakkomielteeksi muodostuva prostituoitu Nadia (Annie Girardot). Tunteiden vuoristorata kääntyy alamäkeen ja päättyy traagiseen välienselvittelyyn, jonka jälkeen mikään ei ole enää entisellään.


title: Isfjorden

text: Isfjorden on Romsdalsfjordeniin kuuluva sivuvuono Møren ja Romsdalin läänissä Länsi-Norjassa. Vuono sijoittuu kokonaan Rauman kunnan alueelle.


title: Isfjorden

text: Vuonon varrella sijaitsevat mm. Isfjordenin kylä ja Åndalsnesin kaupunki.


title: Chasing the Ghost

text: Chasing the Ghost on darkwave-yhtye Colliden toinen pitkäsoittoalbumi ja kolmas julkaisu.


title: Pond Inlet

text: Pond Inlet () on pikkukylä Kanadassa, Nunavutin territoriossa, Qikiqtaalukin alueella. Kylä sijaitsee Baffininsaaren pohjoisrannalla, joka on kanadan arktisten saarten suurin ja itäisin saari. Pond Inletin iniuktiittinimi Mittimatalik tarkoittaa laskeutumispaikkaa (viitaten suureen kivilohkareeseen, jonne merilinnut laskeutuivat lepäämään). Kylän väkiluku on 1 315 (2006). Kylä sijaitsee tiettömällä alueella, ja ainoat liikenneyhteydet ovat vuosittaisen yhteysaluksen lisäksi lentokoneet. Kylän läheisyydessä sijaitsee Pond Inletin lentoasema.


title: Pond Inlet

text: Alueella on ollut asutusta erittäin pitkään. Baffinin alueella on runsaasti Thulen kulttuurin jättämiä rakennusten raunioita. Arkeologisissa kaivauksissa on myös löydetty alueelta aikaisemman Dorsetin kulttuurin jättämiä jälkiä. Nykyiset inuiitit ovat liikkuessaan riistaeläinten perässä pystyttäneet alueelle talvi- ja kesäleirejään. Talvisin pääasiallisena kulkuvälineen on toiminut koiravaljakko ja kesäisin liikuttiin lähinnä jalan. Asukkaat käyttivät kajakkia metsästämiseen mutta harvoin varsinaiseen matkustamiseen. Ensimmäinen eurooppalainen alueella oli tutkimusmatkailija John Ross, joka rantautui vuonna 1818 noin 5 kilometriä itään kylän nykyisestä sijainnista ja nimesi alueen brittiläisen astronomin John Pondin mukaan. Ensimmäiset alueen pysyvät asukkaat siirsivät annetun nimen uuteen kylän nykyiseen sijaintipaikkaan.


title: Pond Inlet

text: Viimeaikaisissa tutkimuksissa on alueelta löydettu kangasmateriaalia, joka viittaisi Viikinkien vierailuun alueella, mutta tätä ei ole pystytty toistaiseksi todistamaan.


title: Some Kind of Strange

text: Some Kind of Strange on darkwave-yhtye Colliden kolmas pitkäsoittoalbumi ja neljäs julkaisu. Albumin kansitaide esiintyi myös tietokonepelissä kuvitteellisena seinäjulisteena.


title: Weihnachten mit Heino

text: Weihnachten mit Heino on saksalaisen laulajan Heinon studioalbumi vuodelta 1969.


title: Benedetto Santapaola

text: Benedetto Santapaola (4. kesäkuuta 1938) tunnettu usein myös nimellä don Nitto Santapaola oli aikanaan Sisilian Cosa Nostran Catanian alueen merkittävin mafiajohtaja ja Cosa Nostran entisen päälliköiden päällikön Salvatore "Toto" Riinan luottomies. Santapaola tuomittiin vuosina 1998 ja 2001 useisiin elinkautisiin vankeusrangaistuksiin murhien suunnitteluista ja tilauksista.


title: Benedetto Santapaola

text: Köyhistä oloista lähtöisin ollut Santapaola nousi nopeasti Cosa Nostran hierarkiassa ja työskenneltyään Giuseppe "Pippo" Calderonen alaisuudessa hän pääsi myös Corleonen johtajasuvun suosioon, koska Corleonen suku näki Santapaolassa korvaajan vallanhaluiselle ja epäluotettavalle Calderonelle. Calderonen kuoltua Toto Riinan murhakäskystä vuonna 1978 Santapaola nousikin Catanian mafian johtoon ja vahvisti ensitöikseen järjestönsä suhteita corleonelaisiin ja omia suhteitaan Salvatore Riinaan. Santapaola hallitsi Catanian mafiaa kaikkiaan 15 vuoden ajan rautaisin ottein syyllistyen vähintään salaliittoihin ja useiden murhien suunnitteluun ja tilaukseen.


title: Benedetto Santapaola

text: Santapaola pidätettiin vuonna 1993 Catanian ulkopuolelta 11 vuoden etsinnän jälkeen ja tuomittiin vuosina 1998 ja 2001 tuomari Giovanni Falconen, tuomari Paolo Borsellinon, karabinieerien kenraalin Carlo Alberto dalla Chiesan ja toimittaja Giuseppe Favan murhien suunnitteluun ja tilaukseen osallistumisesta neljään elinkautiseen vankeusrangaistukseen.


title: Benedetto Santapaola

text: Tuomiotkaan eivät estäneet Santapaolaa, sillä hänen uskotaan johtaneen perheensä avustuksella järjestönsä toimintaa vielä vuosia vankilastakin käsin, vaikka julkisesti järjestön johdossa olikin Santapaolan poika Vincenzo Santapaola.


title: Benedetto Santapaola

text: Catanian poliittisessa elämässä taustalla vaikuttanut Santapaola tunsi Cosa Nostrasta valtion todistajiksi kääntyneiden mafiatodistajien mukaan läheisesti myös mafiayhteyksistä syytetyn ja osittain tuomitun Italian seitsenkertaisen pääministerin Giulio Andreottin.


title: Halli, hallo, wir fahren

text: Halli, hallo, wir fahren on saksalaisen laulajan Heinon studio-albumi vuodelta 1970.


title: Seine großen Erfolge

text: Seine großen Erfolge on saksalaisen laulajan Heinon studioalbumi vuodelta 1970.


title: ...meine schönsten Lieder

text: ... meine schönsten Lieder on saksalaisen laulajan Heinon kokoelma-albumi vuodelta 1971.


title: Languedoc

text: Languedoc (ransk.: ; oksitaaniksi: "Lengadòc" ) Etelä-Ranskassa sijainnut Ranskan entinen maakunta, jonka alue kuuluu nyt Languedoc-Roussilloniin ja Midi-Pyrénéesiin. Sen pääkaupunki oli aikoinaan Toulouse, joka nykyisin kuuluu Midi-Pyrénéesiin.


title: Languedoc

text:
Maakunta sijaitsee Välimeren rannikolla Rhônesta länteen. Seutu tunnetaan trubaduurikulttuurin syntysijana.
Nimi Languedoc johtuu siellä puhutun oksitaanin kielen vanhasta nimestä "langue d'oc", "oc'in kieli". Kieli taas sai nimensä siinä käytetystä myöntöpartikkelista "oc" (kyllä); vastaavasti Pohjois-Ranskassa käytetystä kielestä käytettiin sikäläisestä myöntöpartikkelista "oïl" (nykyään "oui") johtuvaa nimitystä "langue d'oïl".


title: Languedoc

text: De la Gardien suku juontuu Languedocissa toimineesta kauppiaasta Jacques Scorperierista, jonka poika omaksui Ruotsissa nimen Pontus De la Gardie.


title: Laihian Mallas

text: Laihian Mallas Oy on suomalainen vuonna 1910 perustettu yritys, joka valmistaa mallastuotteita. Yritysryhmään kuuluu useita elintarvikeyrityksiä.


title: Laihian Mallas

text: Laihian Mallas tunnetaan erityisesti Tuoppi-tuotemerkillä myytävistä kaljamaltaasta ja kotikaljauutteesta, joita käytetään ensisijaisesti kaljan valmistukseen. Yrityksen yksi tuotemerkki on Vita Nova, joka oli Suomen ensimmäinen hiilihapoton energiajuoma. Laihian Mallas -yhtiöillä on lisäksi kurkku- ja salaattitarha sekä herkkusienten kasvattamo Honkajoella ja kurkkujen- ja ruukkuvihanneksien myyntiä Virossa. Herkkusienet tunnetaan Champ-tuotemerkistä.


title: Laihian Mallas

text: Laihian Mallas osti vuonna 1999 Kymppi-Maukkaat Oy:n (entinen "Foodie Oy"). Keväällä 2009 Laihian Mallas Oy osti kaksi elintarvikkeiden pakkaamiseen erikoistunutta yritystä, Pack Company Oy:n Mustasaaresta ja Novelpack Oy:n Kirkkonummelta.


title: Laihian Mallas

text: Vuonna 2013 Laihian Mallas osti salaattien, kurkkujen ja herkkusienten kasvattamoyritys Honka Holding Oy:n, jonka omistajayritykseksi perustettiin LM Green Holding Oy. Siinä 15 prosentin vähemmistöosuus on Honka Holdingin perustajalla Timo Rapilalla. Rapila ja Laihian Mallas olivat tätä ennenkin tehneet yhteistyötä virolaisen Grüne Fee -yhtiön omistajina. Myös tämä yhtiö siirtyi LM Green Holdingin omistukseen. Yritysjärjestelyn myötä Laihian Mallas -konsernin liikevaihto kaksinkertaistui noin 60 miljoonaksi euroksi ja henkilöstömäärä kasvoi noin kolmeensataan.


title: Atrebaatit

text: Atrebaatit () olivat kelttiheimo, joka asui alun perin Galliassa ja sittemmin Britanniassa. Galliassa asuessaan atrebaatit liittyivät Vercingetorixin johtamaan kapinaan roomalaisia vastaan. Kapinan kukistuttua atrebaatit muuttivat Britanniaan, koska eivät halunneet jäädä Rooman vallan alle. He asettuivat Britannian eteläisiin osiin. Myöhemmin catuvellaunit valloittivat suurimman osan atrebaattien alueista.


title: 53 (luku)

text: 53 (viisikymmentäkolme) on luonnollinen luku, joka edeltää 52 ja seuraa 54.


title: Roussillon

text: Roussillon on historiallinen maakunta Etelä-Ranskassa. Se kuului aikoinaan Katalonian ruhtinaskuntaan. Nykyisin alue kuuluu Pyrénées-Orientalesin departementtiin. Sen nimi juontuu linnoitetusta Ruscino-nimisestä paikasta lähellä nykypäivän Perpignania. Alue liitettiin Ranskaan vuonna 1659 solmitulla Pyreneiden rauhansopimuksella.


title: Viiruvatsaorneero

text: Viiruvatsaorneero ("Syndactyla subalaris") on Etelä-Amerikassa tavattava orneeroihin kuuluva varpuslintu.


title: Viiruvatsaorneero

text: Kooltaan viiruvatsaorneero on noin 18&ndash19 cm. Yläruumiistaan laji on väriltään tumman ruskea. Päässä ja selässä on kapeita vaaleampia viiruja. Viiruvatsaorneeron pyrstö ja perä ovat väriltään tumman punaruskeat. Kurkku on linnulla vaalean kellertävä. Vatsa on vaaleamman ruskea ja siinä on kapeita vaaleita viiruja. Nuorten viiruvatsaorneerojen väritys on huomattavasti aikuisia kirkkaampi.


title: Viiruvatsaorneero

text: Viiruvatsaorneeroa tavataan vuoristo seuduilta Costa Ricasta ja Panamasta sekä Andeilla alueella, joka ulottuu Venezuelasta Peruun. Lajin elinympäristöä ovat vuoristometsät yleensä yli 1 500 metrin korkeudella merenpinnasta ja vuoristojen reunamaat. Laji liikkuu puiden latvustoissa hyppimällä ja elää yleensä yksin tai pareittain.


Oo niinku oot – Pellen parhaat 1981–2009 on Pelle Miljoonan kokoelma-albumi, joka julkaistiin 25.11.2009. Kokoelma sisältää hieman tuntemattomampia lauluja Pellen uran myöhemmältä kaudelta. Fanit saivat toivoa kappaleita levylle artistin nettisivujen kautta. Albumin mukana on 16-sivuinen kirjanen, jossa Pelle kommentoi kappaleitaan.


title: Pyreneiden rauha

text: Pyreneiden rauha solmittiin Ranskan ja Espanjan välillä vuonna 1659. Rauhansopimuksella päättyi maiden välillä vuodesta 1635 jatkunut sotatila, joka oli alkanut kolmikymmenvuotisen sodan myötä ja jatkunut sen jälkeenkin. Sopimuksen perusteella Roussillon ja suurin osa Artoista sekä Flanderin Gravelines liitettiin Ranskaan. Lisäksi Espanjan Filip IV:n oli tunnustettava Ranskan Westfalenin rauhassa saamat aluevoitot. Sopimus solmittiin Bidasoajoen Konpantzia-nimisessä saaressa.


title: Pyreneiden rauha

text: Pyreneiden rauha merkitsi yhtä askelta Espanjan suuruuden murenemisessa. Sen kansantalous taantui, valtiontalous joutui sekasortoon ja sotilaspoliittinen heikkous kävi ilmeiseksi. Tämä negatiivinen kehitys jatkui vuosisatoja. Espanjan sortuminen toisen luokan valtioksi sinetöityi 1700-luvulla Espanjan perimyssodassa, jolloin se alue oli enää pieni osa 1500-luvun suurvaltaan verrattuna.


title: Liebe Mutter

text: Liebe Mutter on saksalaisen laulajan Heinon studioalbumi vuodelta 1971.


title: Syömälakko

text: Syömälakko eli nälkälakko on väkivallaton vastarinta- ja painostuskeino. Lakkolainen paastoaa eli lopettaa kaiken kiinteän ruoan syömisen, mutta juo yleensä vettä tai muita nesteitä.


title: Syömälakko

text: Poliittiset vangit pyrkivät saamaan huomiota asialleen. Vangitseminen ja sen kiistanalaisuus halutaan saattaa laajemman yhteisön tietoisuuteen. Syömälakolla voidaan tavoitella myös poliittisia muutoksia, kuten Mohandas Gandhi teki vastustaessaan Intian brittiläistä hallintoa.


title: Syömälakko

text: Suomessa suurta julkisuutta sai hallitussihteeri Emil Pekkasen (s. 1894) syömälakko kesällä 1951. Hän joutui lakkautuspalkalle vastustettuaan vanhemman hallitussihteerin virkansa muuttamista nuoremman hallitussihteerin viraksi ja protestoi pitämällä 29. kesäkuuta alkaen syömälakkoa kaikkiaan 32 vuorokautta, kunnes asiaa tutkimaan asetettiin toimikunta. Vielä viikkoa aiemmin oikeusministeri Teuvo Aura ilmoitti tiedotustilaisuudessa, ettei hallitus muuta päätöksiään, koska rikollisetkin voisivat painostaa vaatimuksiaan syömälakolla. Toimikunnan Pekkaselle myönteisestä lausumasta huolimatta valtio ei korjannut Pekkasen kärsimää vääryyttä ennen kuin vasta Pekkasen uuden, keväällä 1952 pitämän viiden viikon syömälakon jälkeen, jolloin hänelle myönnettiin entistä tointa vastaava eläke.


title: Sarain Boylan

text: Sarain Boylan on kanadalainen näyttelijä, joka sai Gemini-ehdokkuuden komediasarjasta "Rent-a-Goalie". Useimmiten hän on näytellyt independent-elokuvissa, muun muassa "Hustlessa" ja "Saw IV:ssä". Boylan on vieraillut myös televisiosarjoissa "C.S.I. Miami" ja "Aaron Stone".


title: Vesilahden vaakuna

text: Vesilahden vaakuna on Vesilahden kunnan tunnus, joka saanut aiheensa kunnan historiasta. Vaakunan avain, joka on Pyhän Pietarin tunnus, oli esiintynyt jo isonvihan ajoilta peräisin olevassa pitäjän nostoväestä muodostetun Porin jalkaväkirykmentin Vesilahden komppanian lipussa. Pietari oli puolestaan toinen Vesilahden katolisen seurakunnan suojeluspyhimyksistä. Kurki on peräisin vanhimman Kurjen aatelissuvun vaakunasta; suvun kanta-isät asuivat Laukon kartanossa Vesilahdella.


title: Vesilahden vaakuna

text: Vaakunan selitys kuuluu ”hopea-punahalkoisen kilven oikeassa kentässä punainen avain,sen vasemmassa kentässä hopeinen kultavaruksinen kurki, jonka päälaki on punainen ja pyrstön sulat mustapäiset”. Vaakunan on suunnitellut Gustaf von Numers, ja se vahvistettiin käyttöön 29. maaliskuuta 1951.


title: Kesken jäänyt elämä

text: Kesken jäänyt elämä () on vuonna 2005 ensi-iltansa saanut yhdysvaltalainen draamaelokuva, jonka on ohjannut Lasse Hallström. Elokuvan pääosassa esiintyvät Robert Redford, Jennifer Lopez, Morgan Freeman ja Becca Gardner. Elokuva perustuu Mark Spraggin samannimiseen romaaniin.


title: Kesken jäänyt elämä

text: Jean Gilkyson ja hänen 11-vuotias tyttärensä Griff pakenevat Garya, Jeanin väkivaltaista miesystävää. Olosuhteiden pakossa Jean vie tyttärensä Wyomingiin tämän Einar-isoisänsä luokse. Einar aikoo aluksi kieltäytyä ottamasta Jeania luokseen, sillä hän on katkeroitunut poikansa Griffinin kuolemasta ja syyttää siitä Jeania, joka ajoi autoa sinä yönä, kun kohtalokas auto-onnettomuus sattui. Einar asuu maatilalla kahdestaan työtoverinsa Mitchin kanssa. Mitch oli vuosi aikaisemmin yrittänyt pelastaa karhun kynsiin joutunutta vasikkaa ja – osittain siksi, että Einar oli humalassa eikä kyennyt nopeasti apuun – joutunut itse karhun raatelemaksi. Haavoittunut Mitch kykenee kävelemään vain kainalosauvoilla ja vaatii kipuihinsa päivittäisiä morfiiniannoksia. Kun karhu jälleen eksyy maatilalle, Einar aikoo ampua sen, mutta seriffi Crane Curtis apulaisineen vangitsee karhun ja kuljettaa eläintarhaan.


title: Kesken jäänyt elämä

text: Jean saa töitä paikallisesta kahvilasta ja alkaa lähentyä Cranen kanssa. Griff suhtautuu seriffiin epäluuloisesti, sillä Jeanin kaikki seurustelukumppanit ovat olleet väkivaltaisia. Gary saapuu kaupunkiin etsimään Jeania, mutta Einar uhkailee miestä ja karkottaa tämän kaupungista. Einar vaatii Jeania kertomaan, kuinka Griffin kuoli. Jean paljastaa, että hän ja Griffin heittivät kolikkoa, jonka tuloksena Jean päätyi ajamaan ja lopulta hän nukahti kesken ajon. Auto kierähti ympäri kuusi kertaa, ja vaikka Griffin menehtyi, Jean selvisi ja sairaalassa hän sai tietää olevansa raskaana. Einar käskee Jeania muuttamaan pois. Jean siirtyy tyttärensä kanssa kaupunkiin, mutta Giff, joka kaipaa elämäänsä isähahmoa ja on alkanut rakastaa isoisäänsä, palaa maatilalle. Griff saa isoisänsä sydämen pehmitettyä ja pian Einar ymmärtää, että hänen on parasta jatkaa elämää nauttien siitä, mitä hänellä on jäljellä.


title: Kesken jäänyt elämä

text: Mitch sanoo, että Einarin on vapautettava karhu eläintarhasta. Einar ja Griff pyrkivät houkuttelemaan karhun Einarin auton lavalle rakennettuun häkkiin, mutta Griff painaa vahingossa kaasua ja vapauttaa karhun Einarin kimppuun. Hermostunut karhu huitaisee Einaria ja pakenee maatilalle, jossa karhu kohtaa Mitchin. Mitch ei aio luovuttaa taistelutta, ja viime hetkellä karhu perääntyy ja palaa metsään.


title: Kesken jäänyt elämä

text:
Einar on sairaalassa, ja sinä iltana tapahtuneen virheen kautta hän ymmärtää, miltä Jeanista tuntuu olla syyllisenä auto-onnettomuuteen. Einar antaa anteeksi Jeanille ja kutsuu tämän takaisin maatilalle. Gary tunkeutuu maatilalle ja väkivaltaisesti vaatii Jeania ja Griffiä tulemaan mukaansa. Einar pahoinpitelee Garyn ja tuhoaa tämän auton, ja mies lähtee kaupungista linja-autolla. Einar kutsuu Cranen luokseen lounaalle.
Vaikka elokuva sijoittuu Wyomingiin, kohtaukset kuvattiin Ashcroftissa, Savonassa ja Kamloopsissa. Elokuva tuli tuntemattomasta syystä ensi-iltaan vasta kaksi vuotta valmistumisensa jälkeen.


title: H-II Transfer Vehicle

text: H-II Transfer Vehicle (HTV) on japanilainen miehittämätön avaruusalus, jolla huolletaan kansainvälistä avaruusasemaa. Pääasiassa se on tarkoitettu japanilaisen Kibō-moduulin huoltoon, mutta alus toimittaa tavikkeita myös koko avaruusaseman tarpeisiin. NASDA, yksi JAXAn edeltäjistä aloitti aluksen suunnittelun 1990-luvun alkupuolella. Ensimmäinen HTV-alus laukaistiin syyskuussa 2009 H-IIB-kantoraketilla.


title: H-II Transfer Vehicle

text: HTV on kooltaan hieman eurooppalaista ATV-alusta pienempi, mutta venäläistä Progress-alusta suurempi. Se on kuitenkin näitä yksinkertaisempi. HTV ei telakoidu automaattisesti vaan se ohjataan lähelle asemaa, josta aseman miehistö siirtää sen robottikädellä telakointiporttiin. Siinä ei ole avaantuvia aurinkopaneeleita vaan ne ovat kiinteästi aluksen ympärillä. Alus ei kykene laskeutumaan vaan se ohjataan lennon päätteksi palamaan ilmäkehässä.


title: H-II Transfer Vehicle

text: HTV:n rahti on noin 6 000 kg. Alus kykenee kuljettamaan noin 7 600 kg kuorman, mutta käytännössä aluksen paineistamattoman ja paineistetun osan väliseinät rajoitavat rahtimäärää. Versio, jossa koko 9,2 metriä pitkä rahtitila saadaan avoimeksi tilaksi on suunnitteilla.


title: H-II Transfer Vehicle

text: HTV telakoituu Harmony-moduuliin ja sen oviaukko on samankokoinen kuin avaruussukkulassa 1,2 x 1,2 m. Aluksen paineistamattomassa osiossa on palletti, jota voidaan siirrellä ISS:n robottikäsivarsilla.


title: H-II Transfer Vehicle

text: Ensimmäinen HTV laukaistiin 10. syyskuuta 2009. Se telakoitiin asemaan 17. syyskuuta ja irrotettiin lokakuun alkupuolella. Alus ohjattiin lasketumaan ilmakehään Tyynen valtameren yläpuolella, jossa alus sai laskeutuessaan palaa ilman riskiä, että mahdollisesti maahan asti pääsevät osat aiheuttaisivat vaaraa väestölle.


title: Ryhmän pesäke

text: Ryhmän pesäke on paikka, johon asevoimiin tai puolustusvoimiin kuuluva ryhmän kokoinen joukko on sijoittunut. Jalkaväessä ryhmän pesäkkeen voi fyysisesti muodostaa tulikorsu tai muut tuliasemat, joihin ryhmä on sijoittunut. Tulikorsua kehittyneempi paremman suojan tarjoava pesäke on bunkkeri. Tällaisia bunkkereita on Suomessa nähtävissä mm. Salpa-linjalla.


title: Boris Rotenberg (jalkapalloilija)

text: Boris Rotenberg (, s. 19. toukokuuta 1986 Leningrad, Venäjän SFNT, Neuvostoliitto) on venäjänjuutalainen jalkapalloilija, jolla on Suomen ja Venäjän kansalaisuus. Rotenberg on pelipaikaltaan puolustaja. Hän edustaa Venäjän valioliigassa pelaavaa Rostovia, jossa hän on lainassa samassa sarjassa pelaavasta Dynamo Moskovasta.


title: Boris Rotenberg (jalkapalloilija)

text: Rotenbergin isä on miljardööri Boris Rotenberg, joka on tutustunut ja toiminut sparraajana presidentti Putinille mm. judoyhdistyksen kautta. Hänen veljensä on liikemies Roman Rotenberg.


title: Boris Rotenberg (jalkapalloilija)

text: Rotenberg asui Suomessa vuodet 1991–2004 ja edusti juniorina Helsingin Ponnistusta, Helsingin Jalkapalloklubia ja FC Jokereita. Kaudella 2003 hän kuului Jokereiden edustusjoukkueeseen, mutta ei debytoinut Veikkausliigassa. Kaudet 2004–2005 hän edusti HJK:n reservijoukkuetta Klubi 04:ää. Juniorivuosinaan Rotenberg pelasi myös Suomen alle 17-vuotiaiden maajoukkueessa.


title: Boris Rotenberg (jalkapalloilija)

text: Rotenberg palasi Pietariin yliopisto-opintojen vuoksi, mutta päätyi jatkamaan jalkapallouraansa paikallisen pääsarjaseuran Zenitin kakkosjoukkueessa. Sittemmin hän pelasi lainalla useissa muissa seuroissa. Hän debytoi Venäjän valioliigassa Šinnikin riveissä 12. heinäkuuta 2008 ottelussa Krylja Sovetovia vastaan. Kaudella 2009 hän teki läpimurtonsa Himkissä.


title: Boris Rotenberg (jalkapalloilija)

text: Heinäkuussa 2008 Israelin Ligat ha'Alin Hapoel Petah Tikva osoitti kiinnostusta Rotenbergia kohtaan. Juutalaisuutensa takia Rotenbergia ei olisi laskettu ulkomaalaiseksi Israelissa.


title: Boris Rotenberg (jalkapalloilija)

text: Helmikuussa 2011 Rotenberg siirtyi vapaana pelaajana Dynamo Moskovaan, jonka kanssa hän teki 2,5-vuotisen sopimuksen.


title: Jevgeni Levinson

text: Jevgeni Adolfovitš Levinson (, 19. lokakuuta 1894 Odessa – 21. maaliskuuta 1968 Leningrad) oli neuvostoliittolainen arkkitehti.


title: Jevgeni Levinson

text: Jevgeni Levinson valmistui vuonna 1927 taideteknisestä korkeakoulusta (VHUTEIN). Vuosina 1932–1945 hän toimi Leningradin rakennusinsinööri-instituutin (LISI) ja vuosina 1945–1968 Repinille nimetyn maalaustaiteen, kuvanveiston ja arkkitehtuurin instituutin (IŽSA) opettajana (vuodesta 1947 lähtien professorina).


title: Jevgeni Levinson

text: Levinsonin suunnittelemat rakennukset edustavat myöhäistä konstruktivismia, Stalinin ajan klassismia ja 1950–1960-lukujen funktionalismia. Hänen töitään Pietarissa ovat mm. Lensovetin kulttuuripalatsi (1930–1936), Lensovetin asuintalo (1931–1934), Kevyen teollisuuden talo Voznesenski-prospektilla (1931–1934), Petrovskaja-rantakadun asuintalo (1935–1940), Nevan piirineuvoston rakennus (1937–1940) sekä Štšemilovkan (1937–1940, 1958–1964) ja Moskovski-prospektin (1937–1946) asuinkorttelit. Toisen maailmansodan jälkeen Levinson osallistui Puškinin ja Pavlovskin jälleenrakennukseen. Vuonna 1951 hän sai Stalin-palkinnon Andrei Grušken kanssa suunnittelemastaan Puškinin rautatieasemasta. Levinsonin käsialaa ovat myös Avtovon metroaseman erikoiset lasipylväät. Arkkitehti osallistui Piskarjovkan hautausmaan muistoalueen suunnitteluun (1960). Hänen myöhäisvaiheen teoksiaan ovat Nevski-kulttuuripalatsi Obuhovskoi Oborony -prospektilla, Kamennoostrovski-prospektin Muotitalo (molemmat 1963–1968) sekä Sovetskaja-hotellin ensimmäinen vaihe (1968).


title: Jevgeni Levinson

text: Vuosina 1931–1968 Levinson asui ja työskenteli Aleksandr Sokolovin kanssa suunnittelemassaan Neuvostokaupan työntekijöiden osuuskuntatalossa (Kamennoostrovski-prospekti 55). Rakennuksen seinässä on arkkitehdista kertova muistolaatta.


title: Viitana

text: Viitana (; ) on kylä Karjalan tasavallan Prääsän piirin Tšalnan kunnassa Venäjällä. Se sijaitsee Suojujoen rannalla 24 kilometriä Petroskoista luoteeseen. Kylässä on 325 vakituista asukasta (vuonna 2012). Sen ohi kulkee Petroskoin ja Suojärven välinen maantie ja rautatie.


title: Viitana

text: Viitana mainitaan ensimmäisen kerran 1400–1500-lukujen verokirjoissa. Nimi perustunee karjalankieliseen sanaliittoon "viidoin al" eli ’kuusikon alla’. "Viidoi" merkitsee karjalaksi ’nuorta tiheää kuusimetsikköä’. Kyläryhmään kuuluu viisi osaa: "Pogoste" eli ’pogosta’, sitä vastapäätä Suojujoen toisella puolella sijaitseva "Üliči" (venäjäksi "Antuševskaja"), "Alaižagd’" eli ’alapää’ (ven. "Nižnije Vidany"), "Üläižagd’" eli ’yläpää’ (ven. "Kuzminskaja") ja "Viäčurd’e" (ven. "Vjatšurga" tai "Vjatšerga").


title: Viitana

text: Viitanan kanta-asukkaat ovat karjalaisiin kuuluvia lyydiläisiä. Kylä sijaitsee karjalan- ja venäjänkielisen alueen rajalla. Karjalaiset ja venäläiset ovat olleet läheisissä kanssakäymisissä aina Petroskoin perustamisesta lähtien. Vuonna 1926 Viitanan 737 asukkaasta 682 oli karjalaisia.


title: Viitana

text: Toisen maailmansodan jälkeen neljän kilometrin päähän kylästä perustettiin Tšalnan metsätyöläistaajama, joka toi seudulle runsaasti venäläisiä, suomalaisia ja valkovenäläisiä. Vielä 1970-luvulla vanhukset ja osin keski-ikäisetkin viitanalaiset puhuivat keskenään kotimurrettaan, mutta nykyään kylässä on enää muutamia karjalan kielen taitajia. Kieltä on yritetty elvyttää kesäjuhlien, kansankuoron ja päiväkodissa järjestetyn opetuksen avulla, mutta toistaiseksi ne eivät ole tuottaneet kouriintuntuvia tuloksia.


title: Viitana

text: Viime vuosikymmeninä myös kylän katukuva on muuttunut. Vanhan kerhotalon (entisen kirkon) lähelle rakennettiin 1960–1970-luvuilla muutamia kaksikerroksia kivitaloja. Autioituneita maalaistaloja on myyty kesämökeiksi tai ne ovat rappeutumassa. Kylän palveluihin kuuluu pieni kauppa ja päiväkoti. Ränsistynyt koulurakennus purettiin tarpeettomana perestroikan jälkeen ja harvat oppilaat käyvät koulua Tšalnassa. Kuusikossa sijainnutta Pyhän Nikolaoksen tsasounaa yritetään rakentaa uudelleen.


title: Molukkienkuningaskaija

text: Molukkienkuningaskaija ("Alisterus amboinensis") on keskikokoinen indonesialainen kaijalaji. Se kuuluu kuningaskaijojen sukuun.


title: Molukkienkuningaskaija

text: Molukkienkuningaskaijan pituus on noin 35 cm ja paino 145–163 g. Aikuisen linnun pää ja alapuoli ovat punaiset, siivet vihertävät, siipien pienet peitinhöyhenet, hartiat, yläperä ja pyrstön yläpeitinhöyhenet purppuransiniset, ja pyrstö musta. Nokka on tummanharmaa ja ylänokan tyvi on oranssi, iiris oranssi ja koivet tummanharmaat. Sukupuolet ovat samanvärisiä, nuori lintu on hartioista vihreä, sen nokka on mustanruskea ja iiris ruskea.


title: Molukkienkuningaskaija

text: Lajista tunnetaan kuusi alalajia: "amboinensis", "buruensis", "dorsalis", "hypophonius", "sulaensis" ja "versicolor".


title: Molukkienkuningaskaija

text: Molukkienkuningaskaija elää Indonesian itäisessä saaristossa Pelengin ja Sulan saarilla ja siitä itään olevilla saarilla sekä Länsi-Uusi-Guinean itäosassa 50 000–100 000 neliökilometriä laajalla alueella. Populaatio on kooltaan noin 60 000 yksilöä. Lajin uhkana ovat laiton lemmikkieläinpyynti ja metsien hakkuut.


title: Molukkienkuningaskaija

text: Kaijat elävät sademetsissä, puutarhoissa ja istutuksilla aina kahden kilometrin korkeudelle merenpinnasta.


title: Molukkienkuningaskaija

text: Luonnossa pesä on puun kolossa tai onkalossa. Vankeudessa naaras on muninut kaksi munaa ja hautonut niitä 19 päivää. Poikaset ovat lentokykyisiä yhdeksän viikon ikäisinä.


title: Molukkienkuningaskaija

text: Ruokavalio koostuu siemenistä, hedelmistä, marjoista ja silmuista.


title: Papuankuningaskaija

text: Papuankuningaskaija ("Alisterus chloropterus") on keskikokoinen oseanialainen kaija.


title: Papuankuningaskaija

text: Linnun pituus on noin 36 cm ja paino 138–190 g. Aikuisen koiraan pää, niska, yläselkä ja alapuoli ovat punaiset, siivet vihreät, alaselkä, yläperä ja pyrstön yläpeitinhöyhenet malvansiniset ja pyrstö musta. Naaraan pää, selkä ja siivet ovat himmeän vihreät, kurkun ja rinnan höyhenet ovat oliivinvihreät ja punaruskeareunaiset ja pyrstö on vihreä, mustakärkinen. Nokka on tummanharmaa ja ylänokan tyvi on koiraalla oranssi, naaraalla ruskeampi, iiris oranssi ja koivet tummanharmaat. Sukupuolet ovat samanvärisiä, nuori lintu on kuten naaras mutta rinnan höyhenissä ei ole punaruskeita reunoja, sen nokka on mustanruskea ja iiris ruskea.


title: Papuankuningaskaija

text: Lajista tunnetaan kolme alalajia: "chloropterus", "callopterus" ja "moszkowskii".


title: Papuankuningaskaija

text: Papuankuningaskaija elää Papua-Uudessa-Guineassa ja Länsi-Uuden-Guinean itäosissa 50 000–100 000 neliökilometriä laajalla alueella. Populaatio on kooltaan noin 70 000 yksilöä.


title: Papuankuningaskaija

text: Kaijat elävät tiheissä metsissä, puutarhoissa ja istutuksilla aina 2,6 kilometrin korkeudelle merenpinnasta.


title: Papuankuningaskaija

text: Pesintä tunnetaan puutteellisesti, mutta pesä on todennäköisesti puun kolossa tai onkalossa. Vankeudessa naaras on muninut kolme tai neljä munaa ja hautonut niitä kolme viikkoa.


title: Papuankuningaskaija

text: Ruokavalio koostuu siemenistä, hedelmistä, pähkinöistä, marjoista, silmuista, kukinnoista ja mahdollisesti hyönteisistä ja niiden toukista.


title: Michael Yon

text: Michael Yon (s. 1964) on yhdysvaltalainen kirjailija, freelancer-toimittaja ja bloginpitäjä. Hän palveli Vihreissä bareteissa 1980-luvun alussa ja siirtyi toimittajaksi 1990-luvun puolivälissä. The New York Timesin mukaan hän on toiminut Irakissa taistelevien yksiköiden mukana kauemmin kuin kukaan muu journalisti. Hänen kolumnejaan on ilmestynyt New York Postissa.


title: Michael Yon

text: Vuonna 2005 Yon otti kuvan majuri Mark Biegeristä pitämässä sylissään irakilaista tyttöä, joka oli haavoittunut autopommi-iskussa. Time-lehden verkkosivuilla lukijat valitsivat sen vuoden 2005 valokuvaksi.


title: Jonathan Creek – illuusioiden mestari

text: Jonathan Creek – illuusioiden mestari ("Jonathan Creek") on brittiläinen draamasarja, jota BBC esitti 1997–2004. David Renwickin käsikirjoittaman sarjan nimiroolissa näytteli aikaisemmin paremmin stand up -koomikkona tunnettu Alan Davies. Sarjan päähenkilö Jonathan Creek on ammatiltaan illusionisti, ja hänet kutsutaan usein auttamaan rikosten ratkaisussa.


title: Samuel Maoz

text: Samuel Maoz (s. 1962 Tel Aviv, Israel) on israelilainen elokuvaohjaaja. Hänen ensimmäinen pitkä elokuvansa "Libanon" on saanut Venetsian elokuvajuhlien pääpalkinnon Kultaisen leijonan ja kotimaassaan se on ehdokkaana useassa sarjassa Ophir-palkinnon saajaksi.


title: Samuel Maoz

text: Maos on opiskellut elokuva-alaa Tel Avivissa Beit-Tzvi -elokuvakoulussa. Hän on ollut tuotannon suunnittelijana sekä elokuvayhtiöissä että televisiossa ja ohjannut dokumentteja, televisiosarjoja ja teatterinäytelmiä.


title: Iso-Urtti

text: Iso-Urtti on Päijänteen niemi Jyväskylässä. Sen länsipuolella on Urtinpohja. Aikaisemmin, kun vesi oli korkeammalla (ennen 1830-luvun vedenlaskua), Iso-Urtti oli saari. Nykyäänkin sen tyvi on hyvin kapea. Tyven poikki kulkee Jyväskylän ja Muuramen raja. 1980-luvun lopussa Iso-Urtti aiottiin rakentaa asuinalueeksi, mutta hanke pysähtyi Suomen pankkikriisin ja 1990-luvun laman takia. Myöhemminkin sitä on harkittu.


title: Iso-Urtti

text: Seutukaavassa Iso-Urtti on virkistysaluetta. Alue liitettiin Jyväskylän maalaiskunnasta kaupunkiin vuonna 1965.


title: Iso-Urtti

text: Niemen eteläosassa on Urtin talosta 50 metrin päässä kiinteä kiviröykkiön muotoinen muinaisjäännös, jonka merkityksestä ei ole tietoa, sillä sitä ei ole tutkittu.


title: Ophir

text: Ophir-palkinto () on merkittävin Israelissa myönnetty elokuva-alan palkinto. Se on saanut nimensä näyttelijä Shaike Ophirin mukaan ja on myönnetty ensimmäisen kerran vuonna 1982. Palkinnot eri sarjoissa myöntää Israelin elokuva- ja televisioakatemia.


title: Ophir

text: Ensimmäinen Ophir-palkinto myönnettiin ohjaaja Shimon Dotanille elokuvasta "Tzlila Chozeret", ja vuodesta 1990 palkinto on myönnetty vuosittain. Parhaan elokuvan palkinnon saanut elokuva edustaa Israelia Yhdysvalloissa valittaessa parasta ulkomaista elokuvaa Oscar-palkinnon saajaksi. Elokuvat "Aviva My Love" ja "The Band's Visit" eivät kuitenkaan edustaneet Israelia.


title: Ophir

text: Eniten Ophir-palkintoja on saanut "Nina's Tragedies", jolle niitä myönnettiin 11. Assi Dayan on saanut palkinnon kahdeksan kertaa ja on palkittu ohjaajana, käsikirjoittajana ja näyttelijänä.


title: Cristian Darío Álvarez

text: Cristian Darío Álvarez (s. 13. marraskuuta 1985 General Lagos, Argentiina) on argentiinalainen jalkapallomaalivahti. Hän edustaa Espanjan Primera Divisiónissa pelaavaa Rayo Vallecanoa.


title: Cristian Darío Álvarez

text: Álvarez on Rosario Central junioriakatemian kasvatti. Hän teki ensiesiintymisensä edustusjoukkueessa 23. helmikuuta 2006 Copa Libertadoresin ottelussa paraguaylaista Cerro Porteñoa vastaan. Tämän jälkeen hän nousi joukkueen ykkösmaalivahdiksi.


title: Cristian Darío Álvarez

text: Vuonna 2008 Álvarez siirtyi barcelonalaisseura Espanyoliin.


title: Remember the Time

text: Remember the Time on Michael Jacksonin single, joka julkaistiin toisena Dangerous-albumilta vuonna 1992.


title: Remember the Time

text: Kappaleen sanoitukset ovat tehneet Michael Jackson, Teddy Riley ja Bernard Belle. Kappaleen ovat tuottanut Michael Jackson ja Teddy Riley. Kappaleen videolla nähdään muun muassa Eddie Murphy, Iman, The Pharcyde, Magic Johnson, ja Tom Lister, Jr.


title: Remember the Time

text: 7" single


title: Remember the Time

text: Cassette single


title: Remember the Time

text: CD single


title: Remember the Time

text: CD single (UK)


title: Remember the Time

text: 2x12" promo single


title: Remember the Time

text:
Visionary single
CD puoli


title: Remember the Time

text: DVD puoli


title: Neill Blomkamp

text: Neill Blomkamp (s. 17. syyskuuta 1979 Johannesburg, Etelä-Afrikka) on eteläafrikkalaissyntyinen, Vancouverissa asuva elokuvien ja mainosfilmien ohjaaja.


title: Neill Blomkamp

text: Blomkamp aloitti 16-vuotiaana animaattorina Etelä-Afrikassa, kunnes muutti perheensä mukana Vancouveriin kaksi vuotta myöhemmin. Vancouverissa hän pääsi Vancouver Film Schooliin. 2000-luvulla Blomkamp työskenteli runsaasti muun muassa visuaalisten tehosteiden parissa. Lisäksi hän ohjasi mainoksia muun muassa Nikelle ja Citroënille.


title: Neill Blomkamp

text: Vuonna 2007 Blomkamp ohjasi "Landfall"-lyhytelokuvien sarjan, joka sijoittui "Halo"-videopelien ympäristöihin. Toinen kolmesta jaksosta palkittiin Cannesissa 2008. Hyvästä vastaanotosta seurasi myös ensimmäinen täyspitkän elokuvan ohjaustyö, kun Peter Jackson päätti tuottaa "District 9" -elokuvan perustuen Blomkampin tiimin "Alive in Joburg" -lyhytelokuvaan. Blomkampin ohjaaman ja hyvät arvostelut saaneen "District 9":n ensi-ilta oli vuonna 2009. Blomkamp on ohjannut myös tieteiselokuvat "Elysium" (2013) ja "Chappie" (2015).


title: Koivurousku

text: Koivurousku ("Lactarius resimus") on Suomessa melko harvalukuinen rousku, joka on myös ruokasieni.


title: Koivurousku

text: Koivurousku on haurasmaltoinen ja juustomaisesti lohkeava. Sen suppilomainen, valkea lakki on kooltaan 8-15 senttiä. Lakki on pinnaltaan tahmea ja vyöhykkeetön, mutta vanhemmiten siihen muodostuu kellertäviä laikkuja. Lakin reuna kiertyy sisäänpäin ja siinä on nukkainen pinta. Vanhemmiten reuna ohenee ja nukkaisuus häviää. Sienen johteiset heltat ovat tiheässä ja ne ovat väriltään valkoiset. Myös lajin ontto jalka on valkoinen. Maitiaisneste on aluksi väriltään valkoista, mutta joutuessaan ilman kanssa tekemisiin se muuttuu rikinkeltaiseksi.


title: Koivurousku

text: Useat melko suurikokoiset rouskulajit ovat väriltään ja maitiaisnesteeltään samankaltaisia. Ne ovat kuitenkin kaikki syötäviä esikäsittelyn jälkeen.


title: Koivurousku

text: Koivurouskua tavataan koivusekametsissä, Suomessa aina Napapiirille asti. Sieni on useimmiten harvalukuinen, mutta kanta voi olla tiettyinä vuosina runsaskin.


title: Koivurousku

text: Koivurousku pitää esikäsitellä keittämällä runsaassa vedessä. Käsittelyn jälkeen koivurousku ja sen edellä mainitut lähilajit voidaan käyttää suolasieninä.


title: In the Closet

text: In the Closet on Michael Jacksonin single, joka julkaistiin kolmantena "Dangerous"-albumilta vuonna 1992.


title: In the Closet

text: Kappaleen sanoittivat ja tuottivat Michael Jackson ja Teddy Riley. Kappaleen videolla nähdään supermalli ja näyttelijä Naomi Campbell.


title: In the Closet

text: UK single


title: In the Closet

text: U.S. Single


title: In the Closet

text:
Visionary single
CD puoli


title: In the Closet

text: DVD puoliTommy Musto mixes


title: In the Closet

text: Frankie Knuckles mixes


title: In the Closet

text: Other mixes


title: Sukasmalurit

text: Sukasmalurit (Dasyornithidae) on Australiassa tavattava varpuslintuheimo.


title: Sukasmalurit

text: Sukasmalurit ovat kooltaan 17–27 cm pitkiä, enimmäkseen harmaan ja ruskeankirjavia, pitkäpyrstöisiä, enimmäkseen maassa liikkuvia lintuja. Ne elävät huomaamattomina mantereen rannikkoalueilla metsien alikasvoksessa, pensaikoissa ja nummilla, ja ilmaisevat itsensä yleensä vain omintakeisella laulullaan. Niiden ravinto koostuu hyönteisistä ja muista pienistä selkärangattomista sekä siemenistä ja medestä. Pesä on matalalla kasvillisuudessa ja naaras munii tavallisesti kaksi munaa, joita haudotaan 16–21 päivää. Poikaset lähtevät pesästä 18–21 päivää vanhoina.


title: Sukasmalurit

text: Heimossa on vain yksi suku, sukasmalurit, johon kuuluu kolme lajia:


title: Giorgi Avališvili

text: Giorgi Avališvili (, 1769–1850) oli georgialainen diplomaatti, kirjailija ja yksi georgialaisen teatterin perustajaisistä.


title: Giorgi Avališvili

text: Avališvili syntyi itägeorgialaiseen, Kakhetin kuningaskunnasta kotoisin olevaan aatelissukuun ja sai koulutuksensa Venäjän keisarikunnassa. Venäjän ja Georgian välisen Georgijevskin sopimuksen jälkeen hän toimi georgialaisten kuninkaiden Erekle II:n ja Giorgi XII:n lähettiläänä Pietariin vuosina 1784–1801.


title: Giorgi Avališvili

text: Avališvili matkusti Lähi-idässä vuosina 1819–1820 ja kirjoitti arvokkaan ja pitkän matkakertomuksen. Valtaosa hänen muusta kirjallisesta tuotannostaan on kadonnut. Avališvili käänsi myös runsaasti venäläistä ja länsieurooppalaista kirjallisuutta. Hän osallistui ensimmäisen georgialaisen kansallisen teatterin perustamiseen Erekle II:n hovissa Tbilisissä vuonna 1791, ja häntä pidetään myös ensimmäisen omaperäisen georgialaisen näytelmän "Kuningas Teimuraz" kirjoittajana. Vain tekijän laatima esipuhe on säilynyt.


title: Falerii

text: Falerii (nykyinen Civita Castellana) oli antiikin aikainen kaupunki Etelä-Etruriassa Apenniinien niemimaalla. Se oli faliskien pääkaupunki ja kukoisti 500- ja 400-luvuilla eaa. Falerii taisteli Vejin rinnalla roomalaisia vastaan, mutta Vejin kukistuttua se liittoutui Rooman kanssa. 300- ja 200-luvuilla eaa. kaupunki kapinoi useasti roomalaisia vastaan, kunnes se vallattiin ja tuhottiin vuonna 241 eaa. Kaupunkilaiset häädettiin läheiselle tasangolle, jonne perustettiin uusi kaupunki, "Falerii novi" ().


title: Singha

text: Singha () on thaimaalainen olut, joka on ollut panijansa Boon Rawd Breweryn () premium-tuote ja lippulaiva yhtiön perustamisesta vuonna 1933 lähtien. Viisi tilavuusprosenttia alkoholia sisältävä lager on suosittu sekä Thaimaassa että sen ulkopuolella. Lisäksi on olemassa Singha Light -versio, jonka alkoholipitoisuus on 3,5 tilavuusprosenttia. "Singha" on johdettu sanskritin myyttistä leijonaa tarkoittavasta sanasta. Alkuperämaassaan se äännetään (olutta tarkoittavalla etuliitteellä) 'bia sing'.


title: Singha

text: Singha-oluen historia on pitkälti sama kuin sen panijan, Boon Rawd Brewery Company Ltd:n. Panimon perusti Phraya Phiromphakdi, joka ennen aatelointiaan vuonna 1912 (luang) ja ylennystään vuonna 1925 (phraya) oli kantanut nimeä "Boonrawd Setthabut". Panimo on siis nimetty perustajansa mukaan. Phiromphakdi oli kerännyt varallisuutta puukaupoilla ja vesibussiliiketoiminnalla Chao Phraya -joella Bangkokissa. Vuonna 1931 hän lähetti Siamin kuninkaalle vetoomuksen, jossa anoi lupaa perustaa ensimmäinen oluttehdas maahan. Kotimaisen tuotannon aloittamalla, Phiromphakdi järkeili, voitiin kilpailla kasvanutta tuontia vastaan ja laskea kauppataseen vajetta. Phiromphakdi muodosti yhteistoimintayrityksen hampurilaisen Paul Pickenpackin kanssa. Phiromphakdi oli riippuvainen saksalaisen taitotiedosta oluen panemisen alalla ja liikesuhteista Eurooppaan. Kolme neljäsosaa pääomasta tuli Phiromphakdilta, loput ulkomaiselta osapuolelta. Samoihin aikoihin alkoholijuomien tuontitulleja nostettiin ja saksalaisen tuontioluen suosio kääntyi laskuun halvemman japanilaisen vaikutuksesta.


title: Singha

text: Phiromphakdi kävi neuvotteluita valtiovarainministerin kanssa, mutta kuninkaan asema ja suhtautuminen oli erittäin tärkeä. Phiromphakdi teki Pickenpackin lähettämän insinöörin kanssa vierailun saigonilaiseen oluttehtaaseen Ranskan Indokiinaan ja onnistui saamaan valokuvia sen laitteista. Sitten hän matkusti Eurooppaan hankkimaan välineitä, mutta siellä ollessaan hän kuuli maassaan tapahtuneesta sotilasvallankaappauksesta, joka johti absoluuttisen monarkian väistymiseen ja ensimmäiseen perustuslakiin. Phiromphakdin oli jälleen aloitettava neuvottelut uuden hallituksen kanssa, joka hyväksyi suunnitelman ja asetti olutveron kymmeneen satangiin litraa kohti. Boonrawd Brewery Company Ltd perustettiin virallisesti huhtikuussa 1933, toukokuussa alkoi tehtaan rakentaminen ja tuotanto käynnistyi maaliskuussa 1934. Viralliset vihkiäiset pidettiin 6. heinäkuuta 1934 kolmensadan kutsuvieraan ja valtionhoitajan kunnioittaessa tapahtumaa läsnäolollaan.


title: Tidens förlag

text: Tidens förlag on vuonna 1912 perustettu ruotsalainen kirjankustantamo. Yritys on julkaissut ensisijaisesti työväenliikkeeseen liittyvää kirjallisuutta. Sen osti 1992 Rabén & Sjögren, ja se kuuluu nykyisin Norstedts-yritysryhmään.


title: Tidens förlag

text: Yritys aloitti vuonna 1921 julkaista kalenteria "Tidens kalender" (), jonka alaotsikko oli "Almanack och uppslagsbok" ('Almanakka ja tietoteos'). Se oli punainen sidottu kirja, jonka koko oli 105 × 170 mm. Siinä oli tulevan vuoden kalenteri sekä tietoja maailmasta ja Ruotsista, sekä vuosikirja menneen vuoden merkittävimmistä tapahtumista. Punaisessa kannessa oli jo alusta alkaen Eigil Schwabin tekemä kultainen piirros, joka esittää trumpettia puhaltavaa enkeliä. Vuodesta 1964 se sai suojapaperin. Sekä kooltaan että sisällöltään kalenteri muistutti teosta "När Var Hur" (vastaa suomalaista teost "Mitä Missä Milloin") mutta oli paksuudeltaan vain puolet siitä. Vuoden 1972 Tidens-kalenterissa on katsaus kuluneisiin viiteenkymmenen vuoteen "50 år med Tidens kalender", jonka oli kirjoittanut silloinen toimittaja Henry Rolfner. Artikkeli käsitteli lähinnä puolen vuosisadan maailmantapahtumia eikä itse kalenteria. 71. vuosikerta, vuosi 1992, oli kalenterin viimeinen.


title: Tidens förlag

text: Vuosina 1972–1976 (ilmestyi syksyllä 1971–1975) käytettiin Tidens kalenderin aineistoa myös raittiusliikkeen kalenterissa "Blå boken", jota Tiden julkaisi nuo vuodet. Vuosikerrassa 1975 (jonka alussa on historiikki "Blå Boken 50 år", s. 26–27) ovat niiden sivut 1–25 ja 97–253 täsmälleen samat, sen sijaan sivujen 26–96 sisältö on kummassakin oma. Tätä kalenteria oli Nationaltemplarordens (NTO) alkanut julkaista nimellä "Nykterhetsfolkets kalender" ('Raittiusväen kalenteri') vuodeksi 1925 (ilmestyi syksyllä 1924). Julkaisuyhteisöihin tuli 1931 mukaan IOGT, SBF ja NOV. Sen suojakansi oli sininen erotuksena monien muiden kalenterien perinteisestä punaisesta väristä. Vuonna 1933 nimeksi muuttui "Blå boken". Vuosikerta 1969 oli sen viimeinen, mutta Tidens förlag kokeili sen julkaisua vielä vuosina 1972–1976.


title: Eljot

text: Eljot eli LJ-lennätin tai Jotti oli Suomen puolustusvoimien 1930- ja 1940-luvuilla käyttämä viestintäväline. Nimitys LJ-lennätin tulee järjestelmän kehittäjien Ragnvald Lautkarin ja Holger Jalanderin sukunimistä, muoto Eljot on puolestaan lyhenne LJ saksan kielen mukaan äännettynä.


title: Eljot

text: Eljot oli summerilennättimellä toteutettu sähkötysyhteys, jota käytettiin radiotiedustelun eri yksiköiden, kuten kuunteluasemien ja suuntimoiden väliseen yhteydenpitoon sekä eräänlaisena pikayhteytenä radiotiedustelusta kaukopartioiden tukikohtiin. Eljotilla saatettiin lähettää esimerkiksi tukikohdalle tietoja radiotiedustelun sieppaamista viesteistä, joilla oli merkitystä sillä hetkellä toiminnassa oleville kaukopartioille. (Tukikohdissa partioille tarvittavat tiedot muokattiin ja lähettiin erikseen Kyynel-radiolla kuultaviksi.) Eljot-yhteys oli jatkuva ja avoinna kaikille Eljot-asemille samalla kertaa, vaikka kullakin asemalla oli oma kutsunsa.


title: Eljot

text: Eljotin perustana olevaa tekniikkaa kokeiltiin vuodesta 1937 alkaen ja sarjatuotanto aloitettiin talvisodan alkaessa. Ensimmäinen kokeilulinja oli alkuvaiheen kehittäjien, Lautkarin ja Jalanderin, asuntojen välinen kaukokirjoitinyhteys Helsingissä Kruununhaasta Töölöön. Tätä merkityksellisempi koeyhteys rakennettiin Terijoelta ensin Inoon ja myöhemmin Koivistolla, Saarenpään linnakkeella sijainneeseen suuntimisasemaan.


title: Contax

text: Contax oli kameramerkki, joka tunnettiin yksilöllisistä ja joskus erikoisista teknisistä innovaatioistaan ja laadukkaista Zeissin valmistamista objektiiveista.


title: Contax

text: Ensimmäisen Contax-kameran valmisti Zeiss Ikon AG vuonna 1932. Yhtiö julkisti vuonna 1949 ensimmäisen kinofilmikoon peiliheijastuskameransa nimeltään Contax S. Se oli maailman ensimmäisiä pentaprismaetsimellä varustettuja ja siis silmän korkeudelta käytettäviä, kun peiliheijastuskamerat olivat siihen asti käyttäneet ylhäältä päin katsottavaa kuiluetsintä.


title: Contax

text: 1960-luvulla Contax ryhtyi yhteistyöhön Yashican kanssa, josta tuli osa Kyocera-elektroniikkajättiä 1990-luvun puolivälissä. 12. huhtikuuta 2005 Kyocera ilmoitti lopettavansa Contax-kameroiden valmistamisen.


title: Stefan Fölster

text: Stefan Fölster on Ruotsalainen taloustieteilijä ja Ruotsin elinkeinoelämän kattojärjestön pääekonomisti. Hän on väitellyt Oxfordin yliopistosta. Fölsterin isovanhemmat olivat rauhannobelisti Alva Myrdal ja yhteiskuntatieteilijä Gunnar Myrdal. Hänen tunnetuin kirjansa on ilmastonmuutosta käsittelevä "Maailmanloppu on peruttu".


title: Porta Esquilina

text: Porta Esquilina (nykyinen Arco di Gallieno) oli antiikin Rooman aikainen portti Serviuksen muurin itäpuolella. Rooman keisari Augustus (27 eaa. – 14 jaa.) korjautti sen ja vuonna 262 roomalainen ritari Marcus Aurelius Victor muutti portin riemukaareksi ja omisti sen keisari Gallienukselle ja hänen vaimolleen Cornelia Saloninalle.


title: Huntuparatiisilinnut

text: Huntuparatiisilinnut ("Cnemophilidae") on Papua-Uuden-Guinean vuoristoissa esiintyvä varpuslintuheimo.


title: Huntuparatiisilinnut

text: Aikaisemmin huntuparatiisilinnut luettiin kuuluvaksi paratiisilintuihin ("Paradisaeidae"), mutta uudemmat tutkimukset ovat osittaneet, etteivät ne ole lähisukulaisia, vaan niiden lähimpiä sukulaisia ovat marjastajat ("Melanocharitidae").


title: Huntuparatiisilinnut

text: Huntuparatiisilintuja on kaksi sukua, joissa on kolme lajia:


title: Ryhmä (Suomen puolustusvoimat)

text: Ryhmä on yleensä ryhmänjohtajana toimivan nuoremman aliupseerin, yleensä alikersantin johtama sotilasjoukko. Siihen kuuluu yleensä 5–8 sotilasta.


title: Ryhmä (Suomen puolustusvoimat)

text: Ryhmä on yleensä pienin kiinteä jatkuvasti oleva ryhmä sotilaita, joita johtaa aliupseeri. Ryhmän koko jalkaväessä oli voinut olla kahdeksan kiväärillä varustettu sotilasta, joita on johtanut alikersantti. Joissain tapauksissa ryhmä on kannattanut jakaa kahtia, joilloin on muodostunut kaksi puoliryhmää. Puoliryhmän toista puoliryhmää on tällöin johtanut kokenut alimman miehistöarvon omaava sotilas tai ylimmän miehistöarvon saavuttanut korpraali. Korpraali periaatteessa on ollut ruotusotaväessä Ruotsin kuningaskunnassa ryhmää pienempää ruotua johtava sotilas. Ratsuväessä on ollut jopa yhdentoista ratsuväkisotilaan kokoisia ryhmiä, joita on johtanut lipunkantaja- vänrikki. Suomen puolustusvoimissa kuitenkin vänrikki on aina ollut upseeri, jolla on oikeus joukkueen johtamiseen, jolloin suomalainen vänrikin arvo on vastannut saksalaista luutnanttia tai venäläistä nuorempaa luutnanttia.


title: Ryhmä (Suomen puolustusvoimat)

text: Joissain nykyaikaisissa ratkaisuissa toisen puoliryhmän alempiarvoisesta johtajasta on luovuttu ja korpraalin asemesta toista puoliryhmää voi johtaa myös alikersantti.


title: Ryhmä (Suomen puolustusvoimat)

text: Jotkut ryhmät on organisoitu siten, että niissä on kaksi johtajaa ja muiden jäsenten lukumäärä on parillinen. Näin ollen ryhmää on jo alusta alkaen ajateltu sellaiseksi, että sitä käytetään kahtena puoliryhmänä. Jako kahteen voi perustua siihen, että sen jakaminen tapahtuu joko ajallisesta työnjaosta, siitä, että jossain asemapaikassa yksi ryhmä toimii puoli vuorokautta, josta toinen jatkaa tai se joudutaan toimintatilanteessa jakamaan ja johtamaan kahdesta paikasta erikseen puolikkaina.


title: Ryhmä (Suomen puolustusvoimat)

text: "Aikajakoiset puoliryhmät päivystyksen perusteella"


title: Ryhmä (Suomen puolustusvoimat)

text: Jalkaväkiprikaati-80:n viestikomppanian viestitystoimiston ryhmä: 2+4+8. Ryhmä voi suunnata prikaatin esikunnasta lähteviä viestejä eri viestilaitteille. Ryhmää johtaa toinen viestiupseeri, mutta se voi ajallisesti jakautua kahteen puoliryhmään siten, että ryhmänjohtaja-upseerin johtama ensimmäinen puoliryhmä päivystää puoli vuorokautta, jonka jälkeen päivystys siirtyy toisen upseerin johtamalle ryhmälle. Näin ollen toiminnallisesti ryhmä on 2 x (1+2+4). Ryhmässä upseerit suuntaavat viestiliikennettä eri laitteille jakaen sitä kiireellisyyden ja viestin perille menemisen varmistamisen takaamiseksi eri viestilaitteille: sähkötysradioille, puheradioille ja sanomaliikenteeksi sanomatoimistoon. Viestien jakamista eri viestiverkkoihin erilaisille laitteille kutsutaan suuntaamiseksi ja suuntaamista suorittavaa upseeria suuntaajaksi. Suuntaaminen edellyttää viestiverkon tuntemista kokonaisuudessaan sekä kykyä arvioida viestiliikennekuormaa verkon kannalta siinä tapauksessa, että sitä on paljon. Suuntaamiseen liittyy myös kiireellisyysluokan arviointi hätä-, valvonta-, komento- ja pikasanomiin sekä tavallisiin sanomiin. Tekniikassa, jossa viestilaitteissa, kuten sähkötysradiossa, puheradiossa tai kaukokirjoittimessa itsessään ei ollut salauslaitteita, piti viestit kääntää salakielelle ennen lähettämistä ja purkaa salakieleltä vastaanottamisen jälkeen. Tätä varten suuntaaja-upseerien välittöminä alaisina oli kaksi salaaja-aliupseeria. Sanomia viestittivät miehistön arvoiset.


title: Ryhmä (Suomen puolustusvoimat)

text: Digitaalitekniikan aikakaudella puolivuorokausittain verkkoa valvovat ryhmät voivat olla viestiverkkoa suunnittelevat ja valvovat ryhmät, joiden työn tulee olla ympärivuorokautista viestiasemien toiminnan jatkuvan toiminnan varmistamisden vuoksi.


title: Ryhmä (Suomen puolustusvoimat)

text: "Toiminnallisesti jaettavat ryhmät"


title: Ryhmä (Suomen puolustusvoimat)

text: Toiminnallisesti kahtia jaettavia nykyisiä ryhmiä voivat olla 2+6 -vahvuudella toimivat sotilaspoliisiryhmät. Ajatuksena on se, että jos puoliryhmät hoitavat tehtäviään samanaikaisesti, on niiden organisaatioon jo valmiiksi ajateltu ryhmän jakautuminen kahtia kahdeksi itsenäisesti johdetuksi ja mahdollisesti toisistaan etäällään olevaksi, mutta silti samaa tehtävää yhdessä suorittavaksi ryhmäksi. Sotilaspoliisin osalta voidaan ajatella sitä, että ryhmä joutuu esimerkiksi esikunnan tai komentopaikan asemia puolustaessaan jakautumaan kahtia alueen laajuuden vuoksi.


title: Ryhmä (Suomen puolustusvoimat)

text: Myös sotilaspoliisiryhmillä voi tulla kyseeseen esimerkiksi vartiopalveluksen vuoksi samanlainen aikajako kuin viestiryhmillä, jossa ensimmäinen puoliryhmä vartioi kohdetta puoli vuorokautta, josta toinen jatkaa.


title: Ryhmä (Suomen puolustusvoimat)

text: Erikoistehtävissä tai joissain erityisissä aselajeissa voi ryhmän koko olla tätä pienempi. Joissain erikoistehtävissä voi ryhmää johtaa upseeri, jolloin ryhmän jäsenet ovat aliupseereita. Näin voi olla esimerkiksi joissain tiedusteluryhmissä. Tiedusteluryhmä on periaatteessa ryhmän johtajan johtama ryhmä, jossa on miehistön jäseniä. Sillä ei ole kaksinkertaista miehitystä eikä se sisällä orgaanisesti kahta puoliryhmää. Poikkeus tavalliseen jalkaväkiryhmään on siinä, ettei ryhmänjohtajana ole alikersantti, vaan upseeri ja etteivät ryhmän muut jäsenet palvele miehistön arvoilla, vaan ovat aliupseereita.


title: Ryhmä (Suomen puolustusvoimat)

text: Muita upseerin tai upseereiden johtamia ryhmiä ovat voineet olla viestijoukoissa puheradio-, sähkötysradio- ja samomalaiteliiketeen kannalta kriittiset koordinoivat ryhmät, joissa on kahden päivystysvuoron vuoksi ollut sisällä kaksi puoliryhmää, joista toinen päivystää puolet toimintavuorokautta toisen levätessä ja joissa jäsenet koostuvat upseereista, aliupseereista ja miehistöön kuuluvista.


title: Ryhmä (Suomen puolustusvoimat)

text: Jääkäriryhmä on aliupseerin johtama ryhmä. Ryhmä koostuu kolmesta partiosta, joista yhtä johtaa ryhmän varajohtaja.Maavoimien uudistetun taistelutavan mukaisten alueellisten joukkojen ryhmän kokoonpano muodostuu yhdeksästä taistelijasta jotka jakaantuvat kolmeen partioon. Ryhmä voi toimia tilanteesta riippuen myös kahtena puoliryhmänä. Ajoneuvon kuljettaja toimii taistelijana joukkueenjohtajan tai ryhmänjohtajan käskemissä tehtävissä.Sinkoryhmä on aliupseerin johtama ryhmä, jossa on otettu huomioon ryhmän toimiessa sen jakautuminen kahdeksi partioksi, puoliryhmäksi. Tämän vuoksi myös toista puoliryhmää johtaa aliupseeri. Myös aikaisemmissa organisdaatioissa oli sinkoampujien esimiehenä aliupseeri. Sinkopartion, joka toimi 55 S 55 -kalustolla esimiehenä oli aliupseeri, yleensä alikersantti, jonka partio oli alistettuna jalkaväkijoukkuelle muodostaen siitä "sinkopartiolla vahvistetun jalkaväkijoukkueen".


title: Ryhmä (Suomen puolustusvoimat)

text: Panssarijääkäriryhmään kuuluu ryhmänjohtaja (aliupseeri), varajohtaja (aliupseeri tai korpraali), konekivääritaistelijapari, kertasinkotaistelijapari. Ryhmään kuuluu myös rynnäkköpanssarivaunun miehistö; vaununjohtaja (aliupseeri), ampuja, ajaja.


title: Ryhmä (Suomen puolustusvoimat)

text: Tulenjohtoryhmään kuuluu tulenjohtaja (upseeri), tulenjohtoaliupseeri, tulenjohtomies (etäisyydenmittaaja) ja kaksi viestimiestä. Yleensä yksi tulenjohtoryhmä on alistettu yhdelle jääkärijoukkueelle. Tulenjohtoryhmässä sen jokainen jäsen hallitsee käytännön taistelutulenjohtamisen. Upseerien ja aliupseerien erikoisosaamista ovat mm. tulisuunnitelmien laadinta.


title: Ryhmä (Suomen puolustusvoimat)

text: Ryhmä on pienin taktinen yksikkö myös aselajeissa, joissa ryhmä toimii tykin tai taisteluajoneuvon käyttäjinä, rakentaa viestiyhteyksiä tai johtaa tulenkäyttöä.


title: Ryhmä (Suomen puolustusvoimat)

text: Ryhmän puolustusasemaa kutsutaan "pesäkkeeksi". Pesäke muodostuu yksittäisten taistelijaparien "tuliasemista" ja on osa joukkueensa "tukikohtaa". Pataljoonan johtopaikka on komentopaikka ja prikaatin sen esikunta. Esikunnassa sijaitsevat taistelua tukevien aselajien toimistot.


title: Ryhmä (Suomen puolustusvoimat)

text: Ryhmää johtaa ryhmänjohtaja.


title: Suonokiperhonen

text: Suonokiperhonen ("Erebia embla") on täpläperhosten heimoon ja heinäperhosten alaheimoon kuuluva keskikokoinen päiväperhonen. Laji esiintyy palearktisella alueella.


title: Suonokiperhonen

text: Suonokiperhosen etusiiven pituus on yleensä 22–28 mm. Suomessa on mitattu siipien kärkiväliksi 42–51 mm. Siipien yläpinnan pohjaväri on ruskeanmusta. Etusiipien yläpinnan postdiskaalialassa on lähinnä kärkeä kaksoissilmätäplä, joissa on usein valkoinen terä. Tämän takana on yleensä kaksi pienempää silmätäplää useimmiten ilman valkoista terää. Takasiiven yläpinnalla on 3–4 terätöntä silmätäplää. Kaikki silmätäplät ovat keltaisen renkaan ympäröimiä. Siipiripset ovat heikosti täpläiset.


title: Suonokiperhonen

text: Suonokiperhonen on levinnyt Euroopan pohjoisosiin, Siperiaan ja idässä Kamtsatkan niemimaalle, Sahalinille ja Koreaan. Suomessa laji esiintyy koko maassa lukuun ottamatta pohjoisimman Lapin tunturialueita ja maan lounaisimpia osia. Laji on harvinaistunut maan etelä- ja keskiosissa.


title: Suonokiperhonen

text: Suonokiperhosen elinympäristöä ovat rämeet, korvet ja kosteat havumetsät yleensä alangoilla.


title: Suonokiperhonen

text: Lentoaika on toukokuun lopulta heinäkuun alkupuolelle riippuen esiintymisalueesta. Suomessa runsain lentoaika on maan eteläosissa yleensä kesäkuun keskivaiheilla ja pohjoisosissa heinäkuun alussa. Laji talvehtii toukkana kaksi kertaa, ensimmäinen talvehtiminen tapahtuu keskenkasvuisena ja toinen täysikasvuisena.


title: Suonokiperhonen

text: Toukan ravintokasveja ovat sarat ("Carex") ja nurmilauha ("Deschampsia cespitosa").


title: Serviuksen muuri

text: Serviuksen muuri () oli Rooman kaupungin tasavallan aikainen muuri, jonka rakensi perimätiedon mukaan kuningas Servius Tullius, mutta todennäköisesti oikea ajankohta on noin 387 eaa. Muuri rakennettiin tuffista ja se seurasi monin paikoin vanhemman kuningasaikaisen muurin kulkua. Sen pituus oli noin 11 kilometriä, ulompi osa 10 metriä korkea ja se oli 4 metriä paksu. Kaupungin itäosassa muuria vahvistettiin sisäpuoleltaan maavallilla ja ulkopuoleltaan 30 metrin levyisellä vallihaudalla. Lisäksi maavallin kaupunginpuoleisella osalla oli matala kivimuuri. Ensimmäisellä vuosisadalla eaa. muuriin asennettiin katapultteja mutta Julius Caesarin ajan jälkeen se rappeutui kunnes keisari Augustus korjautti useita muurin portteja.


title: HEINO (albumi)

text: HEINO on saksalaisen laulajan Heinon studio-albumi vuodelta 1971.


title: Innfjorden

text: Innfjorden on Romsdalsfjordeniin kuuluva sivuvuono Møren ja Romsdalin läänissä Länsi-Norjassa. Vuono sijoittuu kokonaan Rauman kunnan alueelle.


title: Innfjorden

text: Vuonon eteläpäädyssä sijaitsee Innfjordenin kylä.


title: Rødvenfjorden

text: Rødvenfjorden on Romsdalsfjordeniin kuuluvasta Langfjordenista haarautuva sivuvuono Møren ja Romsdalin läänissä Länsi-Norjassa. Vuono sijoittuu kokonaan Rauman kunnan alueelle.


title: Langfjorden

text: Langfjorden on Romsdalsfjordeniin kuuluva sivuvuono Møren ja Romsdalin läänissä Länsi-Norjassa. Vuono sijoittuu Molden, Rauman ja Nessetin kuntien alueelle. Vuonon itäosasta haarautuu Eresfjordenin sivuvuono.


title: Moldefjorden

text: Moldefjorden on Romsdalsfjordeniin kuuluva vuonon osa Møren ja Romsdalin läänissä Länsi-Norjassa. Se sijoittuu Molden kunnan alueelle.


title: Tomrefjorden

text: Tomrefjorden on Romsdalsfjordeniin kuuluva sivuvuono Møren ja Romsdalin läänissä Länsi-Norjassa. Vuono sijoittuu kokonaan Vestnesin kunnan alueelle.


title: Tomrefjorden

text: Vuonon varrella sijaitsevat Tomran ja Fiksdalin asutuskeskukset.


title: That Don’t Impress Me Much

text: That Don’t Impress Me Much on kanadalaislaulaja Shania Twainin single hänen kolmannelta studioalbumiltaan "Come On Over". Single on Twainin maailmanlaajuisesti suurin hitti yltäen top 10:een 15 maassa.


title: That Don’t Impress Me Much

text: Kappaleen kirjoitti Twain yhdessä Robert John ”Mutt” Langen kanssa. Musiikkivideon ohjasi Paul Boyd ja se kuvattiin Mojaven aavikolla.


title: Tresfjorden

text: Tresfjorden on Romsdalsfjordeniin kuuluva sivuvuono Møren ja Romsdalin läänissä Länsi-Norjassa. Vuono sijoittuu kokonaan Vestnesin kunnan alueelle.


title: Tresfjorden

text: Vuonon varrella sijaitsevia asutuskeskuksia ovat mm. Vestnes, Tresfjorden ja Vikebukta.


title: Karlsøyfjorden

text: Karlsøyfjorden on Romsdalsfjordeniin kuuluva vuonon osa Møren ja Romsdalin läänissä Länsi-Norjassa. Se sijoittuu Molden kunnan alueelle.


title: Eddie Clarke

text: Edward Allan "Fast Eddie" Clarke (5. lokakuuta 1950 Twickenham, Lontoo – 10. tammikuuta 2018 Lontoo) oli brittiläinen kitaristi, joka tunnetaan urastaan Motörhead-yhtyeessä vuosina 1977–1982. Hänet muistetaan myös yhtyeestään Fastway.


title: Eddie Clarke

text: Clarke on ehkä Motörheadin tunnetuin kitaristi, koska hän oli yhtyeen jäsen sen huippuaikoina 1979–1981 eli silloin kun Motörhead julkaisi "Overkillin", "Bomberin" ja läpimurtoalbuminsa "Ace of Spadesin". Clarke on säveltänyt Ace of Spades -levyn nimikkokappaleen, josta on sittemmin tullut yksi rockhistorian klassikoista myös riffinsä vuoksi.


title: Eddie Clarke

text: Kun Clarke erosi Motörheadistä vuonna 1982 erimielisyyksien vuoksi, hän päätti perustaa uuden yhtyeen. Vuonna 1983 Clarken yhtye oli koottu, ja sen nimeksi tuli Fastway. Melko pian Fastway alkoi työstää ensimmäistä albumiaan Fastway. Yhtye on tehnyt kappaleen Trick Or Treat samannimiseen kauhu-elokuvaan vuonna 1986. Samanniminen albumi on Fastwayn myydyin.


title: Eddie Clarke

text: Clarke menehtyi sairaalahoidossa keuhkokuumeeseen 10. tammikuuta 2018.


title: Eddie Clarke

text: Motörhead


title: Eddie Clarke

text: Fastway


title: Eresfjorden

text: Eresfjorden on Romsdalsfjordeniin kuuluvasta Langfjordenista haarautuva sivuvuono Møren ja Romsdalin läänissä Länsi-Norjassa. Vuono sijoittuu kokonaan Nessetin kunnan alueelle.


title: Fannefjorden

text: Fannefjorden on Romsdalsfjordenista haarautuva sivuvuono Møren ja Romsdalin läänissä Länsi-Norjassa. Vuono sijoittuu kokonaan Molden kunnan alueelle.


title: Eidsvågen

text: Eidsvågen on Romsdalsfjordeniin kuuluvasta Langfjordenista haarautuva lahti Møren ja Romsdalin läänissä Länsi-Norjassa. Se sijoittuu kokonaan Nessetin kunnan alueelle.


title: Appaloosa (elokuva)

text: Appaloosa on vuonna 2008 ensi-iltansa saanut lännenelokuva. Elokuva perustuu Robert B. Parkerin samannimiseen romaaniin, ja sen on ohjannut elokuvassa päärooliakin näyttelevä Ed Harris, joka on myös Robert Knottin kanssa käsikirjoittanut elokuvan. Elokuvan pääosissa ovat Harrisin lisäksi Viggo Mortensen, Renée Zellweger ja Jeremy Irons.


title: Appaloosa (elokuva)

text: Pienen Appaloosan kaupungin lähimailla asuva rikollinen Randall Bragg (Jeremy Irons) tappaa seriffin ja apulaisseriffin, jotka olivat tulleet pidättämään Braggin kahta apuria. Kaupungin asukkaat päättävät palkata sheriffi Virgil Colen (Ed Harris) ja hänen apulaisensa Everett Hitchin (Viggo Mortensen) suojelemaan kaupunkia Braggiltä ja hänen apureiltaan. Koko kaupungin päätäntävalta annetaan Colen ja Hitchin käsiin. He tekevät selväksi, että jokainen lakia rikkova Braggin apuri joutuu pidätetyksi tai ammutuksi. Kun Cole hoitelee välejään Braggin kanssa, kaupunkiin saapuu Allie French (Renée Zellweger), jonka kanssa Cole aloittaa suhteen.


title: Appaloosa (elokuva)

text: Myöhemmin yksi Braggin miehistä saapuu kaupunkiin ja kertoo Colelle ja Hitchille todistavansa, että Bragg tappoi seriffin. Oikeudenkäynnissä Bragg todetaan syylliseksi ja tuomitaan kuolemaan. Kun Bragg on matkalla teloitettavaksi, hänet pelastavat Ring ja Mackie Shelton (Lance Henriksen ja Adam Nelson), jotka ottavat myös Allien vangikseen. Cole ja Hitch löytävät Braggin, Allien, Ringin ja Mackien, ja lyhyen intiaanien kanssa käydyn taistelun jälkeen Bragg viedään lähimmän kaupungin seriffin luokse. Seriffi sattuu kuitenkin olemaan Ringin ja Mackien serkku Russel. He päästävät Braggin vapaaksi ja haastavat Colen ja Hitchin taisteluun. Cole ja Hitch haavoittuvat taistelussa, mutta onnistuvat tappamaan haastajat, vaikka Bragg onnistuukin pakenemaan. Cole, Hitch ja Allie palaavat takaisin Appaloosaan.


title: Appaloosa (elokuva)

text: Jonkin ajan kuluttua presidentti Chester A. Arthur armahtaa Braggin, joka palaa takaisin Appaloosaan. Hän ostaa kaupungista hotellin ja mielistelee kaupungin asukkaita. Cole ja Hitch epäilevät Braggin tulojen olevan laittomia. Hitch saa myös selville, että Braggillä on suhde Allien kanssa. Koska Hitch ei pysty pidättämään Braggiä, hän haastaa Braggin kaksintaisteluun, jossa Hitch tappaa hänet. Hitch lähtee kaupungista toivoen, että Cole ja Allie voisivat elää onnellisena yhdessä.


title: Mjadzel

text: Mjadzel () eli Mjadel (, ) on kaupunki ja hallinnollinen piiri Minskin alueen luoteisosassa Valko-Venäjällä. Mjadzel sijaitsee Minskistä katsottuna luoteessa; kaupunkien välinen matka on 136 kilometrin matka kantatietä P58 pitkin.


title: Mjadzel

text: Hallintopiirissä asui vuoden 2009 väestönlaskennan mukaan yhteensä 29 599 ihmistä. Enemmistö heistä asui kylissä tai muualla maaseudulla. Itse Mjadzel kaupunkiin kirjattiin 7 065 ja kolmeen kaupunkityyppiseen taajamaan runsas 5000 asukasta seuraavasti: Naratšin loma-asutustaajama 2 931, Kryvitšyn kaupunkimainen taajama 1 298 ja Svirin kaupunkimainen taajama 1 055 asukasta.


title: Mjadzel

text: Narotšanskin kansallispuisto kattaa suuren osan Mjadzelin hallintopiiriä ja puistoalueen osaksi on sisälletty osan piirin taajamistakin. Mjadzelin kaupunki sijaitsee kansallispuistoon kuuluvan "Mjastro"-järven () koillisrannalla, Naratšin lomataajama "Naratš"-järven ja Svirin kaupunkimainen taajama "Svir"-järven luoteisrannalla.


title: Mjadzel

text: Mjadzelin piirin tunnetuimpiin nähtävyyksiin kuuluu myös pienessä Budslaun kylässä sijaitseva suuri "Budslaun Jumaläidin ikonin kirkko", jota pidetään yhtenä maan kansallispyhäköistä ja "Naratš"-järven ohella yhtenä maan seitsemästä ihmeesta.


title: Bradford City AFC

text: Bradford City AFC on 1903 perustettu jalkapalloseura Bradfordin kaupungista. Seura pelaa kaudella 2017–2018 Englannin kolmanneksi korkeimmalla sarjatasolla ykkösliigassa. Seuran suurin saavutus lienee FA Cupin voitto 1911. Bradford on pelannut Englannin pääsarjassa vuosina 1908–1922 ja 1999–2001. Parhaimmillaan se on sijoittunut pääsarjatasolla viidenneksi.


title: Bradford City AFC

text: Bradford City perustettiin 1903 ja se hyväksyttiin heti The Football Leaguen jäseneksi. Seura aloitti 2. divisioonassa, jonka se voitti 1908 ja nousi 1. divisioonaan. Vuonna 1911 Bradford City voitti FA Cupin kaatamalla Newcastle Unitedin uusintaottelun jälkeen ja sijoittui viidenneksi 1. divisioonassa, mikä on seura paras sijoitus pääsarjatasolla.


title: Bradford City AFC

text: Bradford City putosi 2. divisioonaan 1922 ja viisi vuotta myöhemmin 3. divisioonaan. City nousi takaisin 1929 voittamalla 3. divisioonan ylivoimaisesti. Seura putosi takaisin 1937, minkä jälkeen seura vietti lähes 50 vuotta 3. ja 4. divisioonassa.


title: Bradford City AFC

text: 1980-luvulla Bradford City lähti pohjalta uuteen nousuun. Taloudellisista ongelmista huolimatta seura nousi 3. divisioonaan 1982 ja kolme vuotta myöhemmin 2. divisioonaan. Nousukautta varjosti 2. toukokuuta 1985 tapahtunut katsomopalo, jossa kuoli 56 katsojaa. Kaudella 1987–1988 City jäi pisteen päähän paluusta pääsarjatasolle, mutta jo kaksi vuotta myöhemmin se putosi jälleen 3. divisioonaan.


title: Bradford City AFC

text: Vuonna 1994 seuran puheenjohtajaksi tuli Geoffrey Richmond, joka investoi joukkueeseen ja 1996 Bradford City palasikin nousukarsintojen kautta toiseksi korkeimmalle sarjatasolle, joka oli sarjauudistuksessa nimetty 1. divisioonaksi. Kauden 1998–1999 päätteeksi Bradford nousi valioliigaan. Ensimmäisellä kaudella Bradford säilyi niukasti sarjassa, mutta vuotta myöhemmin lukuisista pelaajahankinnoista huolimatta seura putosi pääsarjatasolta. Jälkimmäisellä kaudella Bradford pelasi ensi kertaa eurocupeissa, kun se osallistui Intertoto Cupiin.


title: Bradford City AFC

text: Putoamisen vuoksi Bradfordin taloudellinen tilanne heikkeni nopeasti, ja vuonna 2004 pahasti velkaantunut seura ajautui selvitystilaan ja putosi ykkösliigaan. Seura pelastui konkurssilta, mutta 2007 Bradford putosi jälleen sarjatasoa alemmas. Kaudella 2012–2013 Bradford eteni liigacupin loppuotteluun pudottamalla matkalla kolme valioliigaseuraa – Wiganin, Arsenalin ja Aston Villan. Kauden päätteeksi se nousi karsintojen kautta ykkösliigaan.


title: Bradford City AFC

text: Seuran kotistadion on Valley Parade, joka rakennettiin 1886 Manningham Rugby Clubin kentäksi. Alkujaan katsomoihin mahtui 18 000 katsojaa. Stadionia laajennettiin vuosien varrella ja sen katsojaennätys on 39 146 vuodelta 1911. Valley Parade tuhoutui lähes täysin 56 kuolonuhria vaatineessa katsomopalossa 1985, minkä jälkeen se rakennettiin uudestaan. Stadionin nykyinen kapasiteetti on 25 136.


title: The Hurt Locker

text: The Hurt Locker on vuonna 2008 ensi-iltansa saanut Kathryn Bigelow’n ohjaama toimintaelokuva. Siinä seurataan Yhdysvaltain maavoimien raivaajaryhmää (EOD-ryhmä) Irakin sodan aikana. Elokuvan käsikirjoitti vastaavanlaisen ryhmän mukana sotatoimittajana Irakissa ollut Mark Boal. Elokuvan pääosissa ovat Jeremy Renner, Anthony Mackie ja Brian Geraghty. Elokuvan erikoisuuksiin lukeutuu se, että nimekkäimmät näyttelijät Ralph Fiennes, David Morse ja Guy Pearce tekevät varsin pienet roolit.


title: The Hurt Locker

text: Elokuva palkittiin Oscar-gaalassa 2010 vuoden 2009 parhaan elokuvan Oscarilla. Yhteensä se sai kuusi Oscar-palkintoa, oltuaan ehdokkaana yhdeksään palkintoon.


title: The Hurt Locker

text: Vuonna 2016 "The Hurt Locker" äänestettiin BBC:n kyselyssä tämän vuosisadan 70 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa. Seuraavana vuonna "The New York Timesin" kriitikot arvioivat elokuvan kuluvan vuosisadan kymmenenneksi parhaaksi.


title: The Hurt Locker

text: Elokuva on kuvattu Lähi-idässä, erityisesti Jordaniassa lähellä Irakin rajaa sekä Kanadassa.


title: The Hurt Locker

text: "Nyt"-liitteen kriitikot valitsivat elokuvan vuoden 2009 kymmenen parhaan filmin joukkoon.


title: The Hurt Locker

text: "Iltalehden" Tuomas Riskala piti (2011) "The Hurt Lockeria" parhaana Irakin sodasta tehtynä elokuvana. ”Bigelow on tehnyt psykologisesti vahvan ja yhteiskunnallisesti kantaa ottavan elokuvan sodan psyykkisestä hinnasta.”, hän kirjoitti.


title: Idännokiperhonen

text: Idännokiperhonen ("Erebia euryale") on täpläperhosten heimoon ja heinäperhosten alaheimoon kuuluva keskikokoinen päiväperhonen. Lajista on kuvattu useita alalajeja tai muotoja.


title: Idännokiperhonen

text: Idännokiperhosen etusiiven pituus on noin 20–23 mm. Siipien yläpinnan pohjaväri on ruskeanmusta. Siipiripset ovat täpläiset. Nimialalajilla on siipien yläpinnan postdiskaalialassa leveähköt punakeltaiset juovat. Juovassa on pieniä mustia silmätäpliä, jotka koiraalla ovat usein terättömiä ja naarailla yleensä valkoteräisiä. Siipien alapinnalla postdiskaalialan juovassa olevat silmätäplät ovat myös koirailla valkoteräisiä. Naarailla juova on takasiiven alapinnalla vaalea. Postdiskaalialan juovan yhtenäisyys ja silmätäplien määrä vaihtelevat eri alalajeilla.


title: Idännokiperhonen

text: Alalajilla "Erebia euryale euryaloides" etusiiven yläpuolen postdiskaalialan juova on hajautunut erityisesti siiven alaosassa täpliksi, ja takasiivessä se on erillisinä täplinä. Etusiiven alapuolella postdiskaalialan juova on levinnyt siiven tyveen päin, jolloin koko siiven tyviosa näyttää ruskeanpunaiselta.


title: Idännokiperhonen

text: Laji muistuttaa erittäin paljon yleistä, ja niin ikään ulkonäöltään muuntelevaa metsänokiperhosta ("Erebia ligea") ja lajien luotettava erottaminen on hyvin vaikeaa.


title: Idännokiperhonen

text: Idännokiperhonen on levinnyt hajanaisesti Etelä- ja Keski-Euroopan vuoristoihin, Pohjois- ja Etelä-Venäjälle, Uralille ja Altaille. Nimialalaji "Erebia euryale euryale" sekä alalajit "Erebia euryale ocellaris" ja "Erebia euryale adyte" esiintyvät Etelä- ja Keski-Euroopan vuoristoissa. Jälkimmäisiä on pidetty myös nimialalajin muotoina.


title: Idännokiperhonen

text: Alalaji "Erebia euryale euryaloides" esiintyy Itä-Karjalassa, Laatokan seudulla ja mahdollisesti myös idempänä Pohjois-Venäjällä. Tämä alalaji on tavattu nykyisen Suomen alueella yhden kerran Lieksassa.


title: Idännokiperhonen

text: Idännokiperhosen elinympäristöä on vuoristossa esiintyvillä alalajeilla metsämaasto 1 000–2 000 metrin korkeudessa. Alalaji "Erebia euryale euryaloides" elää kosteahkoilla hakamailla alangoilla.


title: Idännokiperhonen

text: Lentoaika on vuoristojen alalajeilla heinä–elokuu, alalajilla "Erebia euryale euryaloides" kesäkuun lopulta heinäkuun lopulle.


title: Idännokiperhonen

text: Toukan ravintokasveja ovat muun muassa tesmat ("Milium"), nadat ("Festuca") ja verihirssit ("Digitaria").


title: Rajeev Suri

text: Rajeev Suri (s. 10. lokakuuta 1967 Intia) on Nokian toimitusjohtaja 1. toukokuuta 2014 alkaen. Hän toimi aiemmin Nokia Siemens Networksin (NSN) toimitusjohtajana 1. lokakuuta 2009 alkaen.


title: Rajeev Suri

text: Surilla on alempi korkeakoulututkinto ("Bachelor of Engineering") elektroniikan ja televiestinnän tiedekunnasta Manipalin teknillisestä yliopistosta, joka sijaitsee Karnatakan osavaltiossa.


title: Rajeev Suri

text: Suri tuli Nokian palvelukseen vuonna 1995 siirtoverkkojen markkinointipäälliköksi Singaporeen. Kun Simon Beresford-Wylie siirtyi helmikuussa 2005 silloisen Nokia Networksin Aasian ja Tyynenmeren alueen johtajan paikalta verkkoyksikön johtoon, hänen paikalleen Aasiassa nimitettiin Suri. Suri vastasi NSN:n palveluliiketoiminnasta ja työskenteli muun muassa Intiassa, Britanniassa, Länsi-Afrikassa ja Singaporessa.


title: Rajeev Suri

text: Suri valittiin NSN:n toimitusjohtajaksi, kun aikaisempi toimitusjohtaja Beresford-Wylie ilmoitti yllättäen erostaan syyskuun alussa 2009. Surin NSN:n toimitusjohtajaksi nimittämisen jälkeen palveluliiketoiminnan johtajaksi nimitettiin intialainen Ashish Chowdhary. Suri ei kuitenkaan perinyt edeltäjänsä Beresford-Wylien paikkaa emoyhtiön Nokian johtokunnassa.


title: Rajeev Suri

text: Suria veikattiin Nokian toimitusjohtajaksi sen jälkeen, kun Nokian ja Microsoftin kauppa on toteutunut maaliskuun 2014 loppuun mennessä. Nimitys vahvistui 29. huhtikuuta 2014.


title: Rajeev Suri

text: Suri muutti New Delhistä perheineen takaisin Suomeen syksyllä 2009, ja Surin työpaikka on Nokian pääkonttorissa Karaportissa Espoossa. Suri on naimisissa ja kahden lapsen isä.


title: Transporter 3

text: Transporter 3 on vuonna 2008 ensi-iltansa saanut ranskalainen toimintaelokuva. Elokuvan ohjasi Olivier Megaton ja käsikirjoitti Luc Besson. Pääosissa esiintyvät Jason Statham ja François Berléand.


title: Transporter 3

text: "Transporter 3" tuotti maailmanlaajuisesti noin 109 miljoonaa dollaria, mikä teki siitä "Transporter"-sarjan parhaiten tuottaneen elokuvan.


title: Transporter 3

text: Jatkoa elokuvasarjalle saatiin vuonna 2015 uudelleenkännistyselokuvan "The Transporter Refueled" myötä. Sen päähenkilöä Frank Martinia esitti Ed Skrein.


title: Transporter 3

text: Johnson-niminen mies haluaa Frank Martinin kuljettavan paketin. Martin ei kuitenkaan ole yhteistyöhaluinen ja päättää kieltäytyä. Johnson kiinnittää Martinin ranteeseen pommin, joka räjähtää, jos Martin liikkuu yli 23 metrin päähän autostaan.


title: Homma

text: Homma tai Hommaforum on suomalainen maahanmuuttoon kriittisesti suhtautuvien keskustelupalsta, jota pitää toiminnassa Homma ry.


title: Homma

text: Sivuston perustivat joulukuussa 2008 maahanmuuttokriittisen poliitikon Jussi Halla-ahon "Scripta"-blogin vieraskirjan aktiivit. Yhteisö oli syntynyt vuonna 2005 perustetun vieraskirjan ympärille vuosien varrella. Homma kasvoi nopeasti ja jätti varjoonsa muun muassa Suomen Sisun keskustelupalstan. Homman keskustelupalstalla on yli kaksi miljoonaa viestiä ja 10 000 rekisteröitynyttä käyttäjää (helmikuu 2016).


title: Homma

text: Vuonna 2013 ilmestyneessä kirjassa "Sosiaalisen median lyhyt historia" kuvaillaan Hommaforumin saaneen kyseenalaista huomiota puheenvuoroilla, jotka rikkovat hyvän maun rajoja. Puolustajien mukaan palstalla keskustellaan pääasiassa asiallisesti, arvostelijoiden mielestä palstan tarkoitus on oikeuttaa rasismia ja levittää vihaa maahanmuuttajia kohtaan.


title: Homma

text: Vuoden 2009 europarlamenttivaalien aikoihin Hommaforumilla järjestettiin ehdokkaiden Kai Pöntinen (kok.), Sampo Terho (PS), Freddy van Wonterghem (PS), Anna Mikkola (vas.), Sari Essayah (KD) ja Jyrki Kasvi (vihr.) vaalitentit. Terho kiitti Euroopan parlamentin varajäseneksi pääsystä palstan käyttäjiä, ja "Aamulehti" arvioi Terhon tuen pohjan tulleen Hommaforumilta. Hommaforum on tentannut myös Jussi Halla-ahoa, Piraattipuolueen puheenjohtaja Pasi Palmulehtoa, vähemmistövaltuutettu Johanna Suurpäätä ja kansanedustaja Arto Satosta (kok.). "Helsingin Sanomien" Kuukausiliite haastatteli maahanmuutto- ja eurooppaministeri Astrid Thorsia alkuvuodesta 2010 kysymyksin, jotka Hommaforumin käyttäjiä oli pyydetty laatimaan.


title: Homma

text: Hommaforumilla syntyi vuoden 2009 aikana Muutos 2011 -niminen puolue, joka asetti ehdokkaita ensi kertaa eduskuntavaaleissa 2011. Palstalla muun muassa hiottiin sen puolueohjelma.


title: Homma

text: Yhteisön aktiivit ovat järjestäneet tapaamisia eri puolilla maata. Palstan käyttäjät myös keräävät maahanmuuttoon liittyviä uutisia ja kuvaavat videoita poliittisista tapahtumista. Hommaforumilaiset ovat myöntäneet melkein 140 000 Yhdysvaltain dollarin edestä mikroluottoa kehitysmaiden yrittäjille internet-sivusto Kivan kautta.


title: Homma

text: Vuoden 2010 alussa Hommassa kerätyillä varoilla teetettiin Taloustutkimuksella suomalaisten maahanmuuttokantoja kartoittanut mielipidetutkimus.


title: Homma

text: Heinäkuussa 2010 Muutos 2011 -puolueen puheenjohtajan Juha Mäki-Ketelän ilmoitettua erostaan Hommaforum suljettiin noin 12 tunnin ajaksi keskustelun käytyä liian kiivaaksi ja henkilöönkäyväksi. 24. heinäkuuta 2011 foorumi suljettiin päiväksi Norjan joukkomurhien synnyttämän kiivaan keskustelun seurauksena.


title: Homma

text: Tammikuussa 2012 Hommaforumin presidenttiehdokastenttiin osallistuivat Timo Soini, Eva Biaudet, Sari Essayah, Paavo Väyrynen ja Pekka Haavisto.


title: Homma

text: Vuonna 2012 Hommaforumista tehtiin ilmoitus poliisille. Ilmoitus koski kommentteja, joissa käsiteltiin 15-vuotiaan tytön saamaa palkintoa rasisminvastaisesta kirjoittelusta. Palkinnon oli antanut Punaisen ristin piirijärjestö. Hommaforumilla uutinen käynnisti pilkallisen nimimerkkikirjoittelun, jossa tytön väitettiin olevan aivopesty ja hänen läheisiään kutsuttiin hyväksikäyttäjiksi. Asiaa vaadittiin tutkimaan törkeänä kunnianloukkauksena ja yleisen syyttäjän alaisena rikoksena, koska rikos on tapahtunut joukkotiedotusvälinettä käyttäen ja yleinen etu vaatii syytteen nostamista. Kyseessä on hänen mielestään alaikäiseen kohdistunut sananvapautta ja kunniaa loukkaava rikos. Tutkintapyynnöstä tehtyä uutista kommentoitiin palstalla muun muassa ammattiloukkaantujien tavoitteena sekä hyökkäyksenä palstaa vastaan.


title: Homma

text: Heinäkuussa 2016 Hommaforum-keskustelupalsta joutui palvelunestohyökkäyksen kohteeksi lähes viikon ajan. Hommaforumin tukiyhdistys teki asiasta rikosilmoituksen.


title: Homma

text: Hommaforumia on pidetty yhtenä tekijänä perussuomalaisten hajoamiseen johtaneessa puoluekokouksessa kesäkuussa 2017. Hommaforumilla käytiin laajaa keskustelua Jussi Halla-ahon tukemisesta puheenjohtajavaaleissa.


title: Homma

text: Tiedotusvälineissä Hommaa on toisinaan nimitetty Jussi Halla-ahon kannattajien sivustoksi.


title: Homma

text: "Helsingin Sanomien" toimittaja Miska Rantanen kirjoitti vuonna 2008, että keskustelua maahanmuuttopolitiikasta ovat vaikeuttaneet asiattomat törkykirjoitukset. Hänen mukaansa Homma-palstalla on paikoitellen aitoa yritystä vuoropuheluun, ”mutta sielläkin pari möläyttelijää riittää hapattamaan ison osan maitoa”.


title: Homma

text: "Aamulehden" toimittaja Toni Viljanmaa kirjoitti vuonna 2009 ”erityisesti politiikan harmauteen kyllästyneet nuoret aikuiset” ovat kokoontuneet verkossa ”yhden tabuna pidetyn asian eli maahanmuuton ympärille”. ”Tekeminen perustuu ryhmän omalle innostukselle, ei ylhäältä määrätylle toiminnalle, kuten puolueissa yleensä.” Viljanmaan mukaan Homma on myös kehitysaskel Suomen Sisusta, jonka verkkosivut olivat hänen mukaansa paikoitellen avoimen rasistisia. ”Aihepiiri on säilynyt samana. Vääränlainen maahanmuutto on yhteiskunnan suurin syöpä.” Viljanmaan mielestä tärkeän kriittisen keskustelun vaarana on yksiviivainen lauma-ajattelu ja luisuminen näkemään ulkopuolisten salaliittoa kaikkialla.


title: Homma

text: Hommaforumille keskustelutilaisuuteen kutsuttu vähemmistövaltuutettu Johanna Suurpää mainitsi vuonna 2009 seuranneensa palstaa jonkin verran ja että ”varsinaiset [hänelle tulleet] kantelut ovat koskeneet muita palstoja” kuin Hommaforumia.


title: Homma

text: Hommaforumille keskustelutilaisuuteen vuonna 2009 kutsuttu Piraattipuolueen puheenjohtaja Pasi Palmulehto kertoi pitävänsä Hommaforumia tarpeellisena, koska ”muutoin maahanmuuttokriittinen keskustelu jää vain päännyökyttäjien käsiin”.


title: Homma

text: Hommaforumin keskusteluketjuja tutkinut Ihmisoikeusliiton yhdenvertaisuuden asiantuntija Milla Aaltonen ei vuonna 2009 halunnut leimata foorumia rasistiseksi, ”vaikka joukkoon mahtuu monenlaisia kirjoituksia”. Hänen mukaansa ”keskustelu [foorumilla] on kohtuullisen laadukasta. Aitoa dialogia sivuilta ei kuitenkaan löydy, koska samanmielisten keskustelu näyttää hallitsevan kirjoittelua”. Aaltosen mielestä Hommaforum on yksi niistä viestimistä, joita maahanmuuton kanssa työskentelevien kannattaa seurata.


title: Homma

text: Vuonna 2010 ilmestyi kirja "Mitä Jussi Halla-aho tarkoittaa?", jonka artikkelissa Mike Pohjola kirjoittaa Hommafoorumin keskustelutyylistä. Pohjola kirjoittaa palstalla olevan satoja viestiketjuja, joissa jotakuta maahanmuuttomyönteiseksi koettua henkilöä haukutaan ja oman puolen edustajiksi miellettyjä kehutaan. Monet palstan jäsenet kokevat vastustajikseen ”hyysäävät kukkahattutädit” sekä ”vihervasemmistolaiset stalinistit”. Pohjolan mukaan palstan slangia oppiakseen joutuu omaksumaan tietyn ajattelutavan ja tätä kautta ”initioidutaan” maahanmuuttokriitikoksi. Esimerkiksi ’maahanmuuttokriittinen’ on Pohjolan mukaan etupäässä kiertoilmaus rasismille. ’Poliittiseen eliittiin’ kuuluu kuka tahansa päättäjä, joka ei jaa hommalaisten käsitystä maahanmuutosta. ’Vihervasemmistolaiseen mediaan’ kuuluvat käytännössä kaikki valtaviestimet.


title: Homma

text: Jussi Förbom julkaisi vuonna 2010 pamfletin "Hallan vaara. Merkintöjä maahanmuuton puhetavoista". Förbomin mukaan Hommafoorumin osallistujat tarttuvat maahanmuuttomyönteiseksi luokittelemiinsa puheenvuoroihin ja ”listivät, paloittelevat ja pureskelevat kappaleiksi niiden esittäjän ja esittävät tämän jälkeen uhkauksia muille samalla tavoin ajatteleville.” Förbomin mukaan tässä ”on kyse hiljaiseksi pakottamisesta, puheoikeuden kieltämisestä, äänettömäksi ja pelokkaaksi uhkailusta”.


title: Homma

text: Suomen Kommunistinen Puolue ei osallistunut Hommaforumin vaalikoneeseen vuonna 2011. SKP:n puheenjohtajan Yrjö Hakasen mukaan Hommafoorumin keskeisiin toimijoihin kuuluvat samat ryhmät, jotka ovat kieltäytyneet allekirjoittamasta Euroopan puolueiden rasisminvastaista peruskirjaa. Hakasen mukaan peruskirjan allekirjoittaneet puolueet ovat sitoutuneet kieltäytymään yhteistyöstä sellaisten poliittisten ryhmien kanssa, jotka levittävät näkemyksiä, joilla lietsotaan rasistisia ennakkoluuloja tai vihamielisyyttä muita kansallisia ryhmiä kohtaan. ”Hommaforum julkaisee jatkuvasti kirjoituksia, joissa levitetään vihamielisiä asenteita maahanmuuttajia ja muita kulttuureja kohtaan sekä lietsotaan vastakkainasettelua ’suomalaisten’ ja muiden, erityisesti pakolaisten kesken.”


title: Homma

text: Tanja Aitamurron, Taneli Heikan, Petteri Kilpisen ja Matti Posion vuonna 2011 julkaisema "Uusi kultakausi" -pamfletti nostaa Homman esikuvaksi avoimuudelle, johon tulee suhtautua esimerkkinä vakavasta muutoksesta kansalaiskeskustelussa, ei suinkaan uhkana. Kirjoittajien mukaan Hommaforumin kautta varsin pieni painostusryhmä onnistui muuttamaan vuoden 2011 eduskuntavaalien keskustelun asialistan. Pamfletin mukaan Homma on ensimmäinen nuoria miehiä elähdyttävä liike vihreiden syntymän jälkeen. ”Debatti on ärhäkkää, toisinaan asiaan paneutuvaa, mutta usein myös vastustajia kohtaan henkilöön käyvää ja aggressiivista.”


title: Homma

text: Suojelupoliisin ja puolustusministeriön yhteistyönä 2011 julkaistussa teoksessa "Suomi, terrorismi, Supo" luokitteli Turun yliopiston Konfliktien ja terrorismin tutkimusryhmässä työskentelevä ääriliikkeiden tutkija Thomas Jokinen myös Hommaforumin erääksi ”islamvastaisen diskurssin” tärkeimmäksi välittäjäksi Suomessa, yhdessä muun muassa Jussi Halla-ahon kirjoitusten kanssa.


title: Homma

text: Johanna Korhonen kirjoitti vuonna 2013 julkaistussa pamfletissa "Kymmenen polkua populismiin", että miesten aseman huononemisella ja maahanmuuttajavastaisuudella on yhteys. Osa miehistä kokee voimaantumista verkon poliittisissa keskusteluissa, muun muassa Hommaforumilla.


title: Agenttien verkossa

text: Agenttien verkossa on yhdysvaltalainen elokuva vuodelta 1965. Rock Hudson esittää siinä kuuluisaa psykiatria, joka hoitaa työssään stressaantunutta tutkijaa, joka työskentelee huippusalaisessa hankkeessa. Potilas siepataan, ja vain psykiatri voi auttaa hänen jäljittämisessään.


title: Pälkäneen vaakuna

text:
Pälkäneen vaakuna on Pälkäneen kunnan tunnus, ja sen on suunnitellut Gustaf von Numers. Vaakunan selitys on ”sinisessä kentässä hopeinen, kultaemiöinen lumpeenkukka”, ja se on alun perin vahvistettu kunnanvaakunaksi Luopioisille 2. marraskuuta 1960. Aihe viittaa Kukkiajärveen, jolla oli keskeinen sijainti Luopioisten kunnassa. Vaakunasta tuli Pälkäneen kunnanvaakuna vuonna 2007 Pälkäneen ja Luopioisten kuntaliitoksen yhteydessä.
Alkuperäinen Pälkäneelle 3. toukokuuta 1965 vahvistettu vaakuna oli myös Gustaf von Numersin suunnittelema. Sen vaakunaselitys on ”punaisessa kentässä alaisesta kärjestä nouseva kirkonkukko pidellen kynsissään keppiä; kaikki hopeaa”. Aihe on piirretty kirkon tuuliviirin muotoon, jolla viitataan pitäjän raunioituneeseen keskiaikaiseen harmaakivikirkkoon. Viirin aapiskukon muoto viittaa Pälkäneen ABC-kirjaan, jonka painolaatat kirjanpainaja Daniel Medelplan kaiversi puusta Pälkäneellä 1719. Vaakuna muuttui epäviralliseksi kotiseutuvaakunaksi vuoden 2007 kuntaliitoksessa. Pälkäneellä toimivan Uotilan Leipomon pakkauksissa on edelleen käytössä tämä kunnan vanha vaakuna.


title: Paprika

text: Paprika ("Capsicum annuum"), myös ruokapaprika tai vihannespaprika, on yleinen koisokasveihin kuuluva viljelykasvi, jonka marjoja käytetään lajikkeen tulisuudesta riippuen sekä mausteena (chili) että vihanneksena (paprika). Lajista on myös koristelajikkeita. Paprika on peräisin Meksikosta. Tieteellisestä nimestään ("annuum" ’yksivuotinen’) huolimatta laji on monivuotinen, joskin viljelyssä usein yksivuotisena kasvatettava. Vihanneksena käytettävä suurimarjaisesta vihannespaprikasta puuttuu kokonaan kapsaisiini, ja se on chilien tulisuuden mittauksessa käytettävän Scovillen asteikon nollapiste.


title: Paprika

text: Paprika valittiin Suomessa vuonna 2005 vuoden vihannekseksi. Unkarin pustalla viljellään paljon paprikaa, sillä se on unkarilaisen keittiön tärkein mauste ja Unkarin kansallismauste.


title: Paprika

text: Ruokapaprikat eli vihannespaprikat ovat "Capsicum annuum" -lajin lajikkeita, joiden kapsaisiinipitoisuus on jalostettu niin alhaiseksi, että sitä voidaan käyttää vihanneksena. Kapsaisiinin puuttumisen on saanut aikaan vain yhden geenin mutaatio. Lisäksi vihannespaprikat ovat yleensä paljon suurempikokoisia kuin mausteena käytetyt.


title: Paprika

text: Viljelyssä on runsaasti erilaisia lajikkeita, jotka voivat olla väriltään punaisia, oransseja tai keltaisia. Jopa ruskeita ja mustia lajikkeita on jalostettu. Vihreät paprikat ovat raakoja. Kaikki kypsymisvaiheet kuitenkin sopivat ruokakäyttöön. Paprikan C-vitamiinipitoisuus on kaikista kasviksista suurimpia: 100 grammaa punaista paprikaa sisältää noin 180 mg ja sama määrä keltaista paprikaa yli 200 mg C-vitamiinia. Lähinnä koristekäyttöön mutta myös mausteeksi kasvatetaan lajikkeita, joilla on pienet värikkäät marjat. Eräs tunnettu koristeellinen lajike on 'Bolivian Rainbow', jonka marjat vaihtavat kypsyessään väriä useita kertoja.


title: Spectrum-X-Gamma

text: Spectrum-X-Gamma (lyhenne SRG) on venäläisten suunnittelema suurenergia-astrofysiikan avaruusteleskooppi.


title: Spectrum-X-Gamma

text: Hanke alkoi Neuvostoliitossa 1980-luvulla. Vuodesta 1988 lähtien Suomi toteutti siihen SIXA-nimistä röntgenspektrometriä. Suomalainen hanke keskeytettiin vuonna 2003, jolloin oli selvää, ettei SGR-satelliitti toteudu alkuperäisessä muodossaan. Tässä missiossa osallistujia olivat Tanska, Saksa, Italia, Yhdysvallat, Israel ja Englanti.


title: Spectrum-X-Gamma

text: Uusiutunut hanke on edennyt 2000-luvulla Venäjällä. Hankkeen johto on edelleen IKIssä. Jonkin aikaa missio tunnettiin myös nimellä Spectrum-RG/eRosita/Lobster. Hankkeen osallistujat ovat Venäjä, Italia, Turkki, Saksa ja Englanti. Saksan rooli on 2010-luvulla suuri tämän mission toteutuksessa. Satelliitti piti laukaista toukokuussa 2011. Sen laukaisu oli kytkeytynyt Elektro L1-sääsatelliitin, jossa on sama satelliittirunko kuin SRG:ssä, ja toukokuu 2011 on mahdollinen Elektro L1:n tultua laukaistuksi 20. tammikuuta 2011. Vuoden 2012 alkupuolella sen laukaisuajankohta on vuonna 2014.


title: Taistelunhallintajärjestelmä

text: Taistelunhallintajärjestelmä (, BMS) on tietojärjestelmä, jonka tarkoituksena on mahdollistaa taistelun johtaminen. Yleensä taisteluhallintajärjestelmiin viitataan, kun tarkoitetaan prikaatin tai divisioonan yhdistämistä tietojärjestelmällisesti pataljooniin. Järjestelmiin voi kuulua kaikkeen johtamiseen tarvittavat asiakirjan hallinnat sekä erityistoimintojen, kuten tiedustelun, huollon ja viestin tuki.


title: Taistelunhallintajärjestelmä

text: Viestitoiminnan digitalisoiminen maailmanlaajuisesti perustuu paljolti Yhdysvaltain asevoimien Force XXI- ja Advanced Warfighting Experiment (AWE) -ohjelmiin.


title: Eero Salola

text: Eero Salola (vuoteen 1906 "Boman"; 1. kesäkuuta 1902 Perniö – 23. tammikuuta 1989 Helsinki) oli suomalainen lausuntataiteilija, esitystaidon opettaja, kirjailija ja opetusneuvos.


title: Eero Salola

text: Eero Salola syntyi Perniössä opettajaperheeseen 1902. Hänen molemmat vanhempansa Fridolf Aleksander Salola ja Hilja Hedvig Regina o.s. Häkli olivat kansakoulunopettajia.


title: Eero Salola

text: Eero Salola pääsi ylioppilaaksi Helsingin suomalaisesta normaalilyseosta 1923. Sieltä hän jatkoi Jyväskylän seminaariin, josta valmistui kansakoulunopettajaksi 1924. Samaan aikaan lyseo-opintojen kanssa hän opiskeli myös Helsingin musiikkiopistossa 1921–1923. Heti valmistuttuaan Salola aloitti opettajana Helsingin maalaiskunnan Malmin kansakoulussa. Sieltä Salola siirtyi vuonna 1931 kansakoulunopettajaksi Helsinkiin, missä hän toimi vuoteen 1945 asti.


title: Eero Salola

text: Helsingin yliopistossa Salola opetti suullista esitystaitoa vuosina 1939–1957. Suomen Puheopiston puheenopetusopin yliopettajana Salola toimi 1947–1959. Samaan aikaan – vuodesta 1947 – Salolalla oli lehtoraatti Helsingin opettajakorkeakoulussa. Tästä työstä Eero Salola jäi eläkkeelle 1960. Salola sai opetusneuvoksen arvonimen 1962. Näiden töiden lisäksi Salola toimi lyhyempiä aikoja opettajana muun muassa Helsingin työväenopistossa, Suomen teatterikoulussa ja Yhteiskunnallisessa korkeakoulussa.


title: Eero Salola

text: Salola toimi jatkosodan aikana 1941–1944 päämajan viihdytystoimiston ohjelmatoimiston päällikkönä ja vuonna 1952 Helsingin olympialaisten viihdytystoimikunnan puheenjohtajana. Lukuisten työtehtävien lisäksi Salolalla oli useita luottamustoimia muun muassa Suomen Lausujain Liitossa, Nuorten kirja ry:ssä ja kustannusyhtiö Valistuksen johtokunnassa.


title: Eero Salola

text: Lausuntataiteilijana hän esitti mm. Tulenkantajat-ryhmän lyriikkaa.


title: Eero Salola

text: Eero Salolan kirjallinen tuotanto sisältää useita suullisen esitystaidon oppi- ja harjoituskirjoja. Toisaalta hänen tuotantoonsa kuuluu useita runo- ja näytelmäkokoelmia, jotka on suunnattu lapsille ja nuorille. Näitä ovat muun muassa lapsille suunnattu "Kalevala"-lyhennelmä ja ehkä tunnetuimpana kansansatuvalikoima "Hölmölän kylä" (1960, 8. painos 2000).


title: Fort Zeelandian piiritys

text: Fort Zeelandian piiritys (, kirjaimellisesti "Koxingan hyökkäys Taiwaniin") tapahtui 1661–1662 ja lopetti Hollannin Itä-Intian kauppakomppanian vallan Taiwanissa. Hyökkäyksen seurauksena valtaan nousi Tungningin kuningaskunta. Taiwanilainen tutkija Lu Chien-jung kuvasi tapahtumaa sodaksi, joka määräsi Taiwanin kohtalon neljäksi sadaksi vuodeksi.


title: Fort Zeelandian piiritys

text: Vuonna 1659 epäonnistuneen yrityksen vallata Nanjing jälkeen Koxinga katsoi Qing-dynasitan vakiinnuttaneen asemansa Kiinassa. Koxingan joukot tarvitsivat lisää tarvikkeita ja miehiä. Hän ryhtyi etsimään tukikohtaa, johon hän voisi siirtää joukkonsa. Kiinalainen mies nimeltä He Bin (), joka työskenteli Hollannin Itä-Intian kauppakomppanian palveluksessa Taiwanissa pakeni Koxingan tukikohtaan Xiamenissa ja toi Koxingalle Taiwanin kartan. Hollantilaiset olivat perustaneet tukikohdan Tayoaniin (, nykyisin Tainan). Tukikohta koostui vuonna 1632 kahdesta linnoituksesta: Fort Zeelandia sijaitsi Tayonin lahden suulla ja oli Hollantilaisten päätukikohta; pienempi linnoitus, Fort Provintia sijaitsi hieman etäämmällä. Frederic Coyett, Itä-Intian kauppakomppanian Taiwanin kuvernööri asui Fort Zeelandiassa. Hollantilaisilla oli tukikohdassa yhteensä 1800 miestä. Coyettin alainen Valentyn toimi Fort Provintian ja sen 500 miehen komentajana.


title: Fort Zeelandian piiritys

text: Koxinga lähti laivastonsa kanssa kohti Taiwania 23. maaliskuuta 1661. Laivastoon kuului satoja džonkkeja ja muita aluksia sekä noin 25 000 sotilasta ja merimiestä. Joukot saapuivat Pescadoreille seuraavana päivänä ja perustivat sinne tukikohdan. Pääjoukko kuitenkin jatkoi matkaan 30. maaliskuuta ja saapui Tayoaniin 2. huhtikuuta kuljettuaan Hollantilaisten tuntemattoman matalan väylän läpi Luermeniin.


title: Fort Zeelandian piiritys

text: Hyökkäysjoukko yllätti Valentyn ja piiritti Fort Provintian ja Valentyn antautui 4. huhtikuuta. Kolme pivää Fort Provintian valtaamisen jälkeen Koxingan joukot piirittivät Fort Zeelandian ja vaativat varuskunnan antautumista lähettämällä vangiksi ottamansa Hollantilaisen papin Anthonius Hambroek viemään viestiä. Hambroek kuitenkin kehotti varuskuntaa vastustamaan piiritystä ja hänet teloitettiin sen jälkeen kun hän palasi Koxingan leiriin.


title: Fort Zeelandian piiritys

text: Koxingan joukot aloittivat pommitukset ja yrittivät tuhota linnoitusta. Hyökkäys kuitenkin epäonnistui ja joukot kärsivät merkittäviä tappioita. Tämän jälkeen Koxinga muutti taktiikkaansa ja ryhtyi piirittämään linnoitusta. 28. toukokuuta tieto piirityksestä saapui Jakartaan ja kauppakomppania päätti lähettää 10 laivaa ja yhteensä 700 merimiestä vapauttamaan linnoituksen. Joukot saapuivat 5. heinäkuuta ja kävivät pienen taistelun Koxingan laivaston kanssa ennen maihinnousua.


title: Fort Zeelandian piiritys

text: 23. heinäkuuta hollantilaiset yrittivät murtautua ulos saarrosta, kun Koxingan joukot taistelivat hollantilaisten laivoja vastaan. Lyhyen taistelun jälkeen hollantilaiset joutuivat vetäytymään menetettyään kaksi laivaa ja kolme pienempää alusta. Yhteensä hollantilaiset menettivät noin 100 miestä. Lokakuussa hollantilaiset yrittivät jälleen murtaa saartoa, mutta epäonnistuivat. Tämän jälkeen Koxinga päätti joulukuussa aloittaa ratkaisen hyökkäyksen.


title: Fort Zeelandian piiritys

text: 12. tammikuuta 1662 Koxingan laivat ryhtyivät pommittamaan linnoitusta ja maajoukot valmistelivat valtausta. Coyett lopulta päätti antautua 1. helmikuuta ja hollantilaisten joukot poistuivat Taiwanista 17. helmikuuta. Joukkojen sallittiin ottaa henkilökohtainen omaisuutensa ja riittävästi tarvikkeita päästäkseen lähimpään Hollantilaiseen tukikohtaan.